Итга айланган одам.ҳикоя. Зуҳра Мамадалиева. - Nurzamon.uz\nИтга айланган одам.ҳикоя. Зуҳра Мамадалиева.\nИзбосар уйғонганида одатдагидек чалқанча ётганди. Унинг кўзига дастлаб уйининг кунгурадор, нақшинкор шифти кўринди. Шифт марказида – Избосарнинг нақ тепасида заррин қандил нур сочарди.\nМана, эллик йилдан бери Избосар фақат шифтга қараб уйғонади. Тўғри, бу йилларда шифтлар ўзгариб турди. Болалигида у қамишлари осилиб турган, битта хира чироқ – лампочка илинган шифтга қараган ҳолда кўз очарди. Ўша чироқнинг ҳам ёнганидан ёнмаган пайтлари кўп бўларди. Аста-секин у кўп пул топадиган бўлгач, шифтнинг қамишлари беркилиб, юзига чиройли фанер ёпилди. Кейинчалик унинг ишлари ривожлангач, шифт юзига нақш ва ганжлар безак берди. Гулдор, нақшинкор ва заррин қандил осилди.\nШу ўйлар лаҳзада хаёлидан ўтгач, Избосар ёнбошига ўгирилди. Хотини ўрнида йўқ – ташқарига чиқиб кетибди. Сал юқорига ўгирилиб, нақшинкор тортма устидаги икки оёғини кўтариб турган ялтироқ от билан тасвирланган соатга қаради. Унинг миллари ўн бешта кам еттини кўрсатарди. “Аёл кишининг эрта туриши яхши. Уйга барака киради” – ўйлади Избосар. Лекин ўзи иссиққина ўрнидан тургиси келмади. “Роппа-роса етти бўлса, турарман”, деди ўзича. Шу пайт бурнига кўрпа тегиб кетди ва бурнининг ҳаддан зиёд сезувчан бўлганини англаб қолди. Беихтиёр бошини силкиб, қоқинди. Қулоқлари бошига тегиб, тап-тап этди.\nИзбосар нима бўлаётганини бир лаҳза англай олмай қолди. Аввал бундай одати йўқ эди. Сўнгра кўрпа тагидан қўлини чиқарди. Ё, алҳазар, унинг қўли ўрнида итнинг оёғи чиқиб турарди. У важоҳат билан ўрнидан турди. Шунда у ўзининг тўрт оёқда турганини англаб қолди. Думини ҳам кўрди. Ярим ой шаклидаги қайрилган дум. Кўзларига ишонмай югурганча тошойна қаршисига борди. Алҳазар, минг алҳазар, тошойнада унга бир ит қараб турарди. Юнглари ярим тўкилиб, туллаган, қулоқлари кўзларигача тушадиган, тиллари осилган, ўлгудай қари ит олд оёқларини тошойнага қўйганча қараб турарди. Избосар бу даҳшатга чидолмай, увиллаб юборди. Аламига чидолмай, ўз думини ўзи қувлаб йиғлади. “Ўл-а шу кунингдан, элликдан ошганингда ит бўлсанг-а?! Қиз узатиб, келин олганингда-я?! Аввал бўлганингдаям майли эди-я! Энди эл-юрт, қуда-анда олдида нима деган одам бўлдинг?! Зотдор бўлсаям майли, қўтир бир дайди кўппакка айланиб ўтирибди-я! Бу шармандаликка чидаб бўладими?!”\nШу пайт “шип-шип” овози эшитилди. “Уйдан итнинг товуши келаяптими?!” – бу хотинининг овози эди. Йигирма беш йиллик қадрдонининг овози унга хиёл далда бергандай бўлди. “Сенга бу аҳволга кўрингунча ўлиб қўя қолса бўлмасмиди эринг”, – изтироб билан ғингширди Избосар.\n“Йўғ-эй, ойижон, Сизга шундай туюлгандир”. Бу келинининг овози эди. Келин асли қадрдон дўстининг, аниқроғи, ҳамкорининг қизи эди. Тушганига беш йил бўлсаям, ҳеч кимга овозини кўтариб гапирмаган. Ҳурмат-иззатни билади. Бироқ ҳар нима бўлганда ҳам бегона хонадон фарзанди. Унгаям бу аҳволда кўриниш яхшимас… Энди қандоқ қилсайкин?! Бўлган воқеани бирортасига айтиб қўйса нима бўлади?!\nИзбосар “уҳ” тортаман деб қаттиқ ғингшиди.\n“Ана-ана, бизнинг ётоқдан чиқаяпти товуши!”\n“Ҳозир ўзингиз шу хонадан чиқдингиз-ку”, – ўғлининг уйқусираган овози эшитилди.\nЎғли яхши йигит. Молия институтини битиргандан бери Избосар билан бирга ишлайди. Ёшлигида ота-онасини роса “ўйнатган”. Шўх бўлган-да, шўх. Уйлангандан бери босилиб қолди. Келин қўлга ўргатиб олган-да. Ишқилиб, соғ бўлсин. Избосар куламан деб баралла аккиллаб юборди. Шу аҳволда кулишга бало бормиди?!\n“Ана, ана, ит дедим-ку, ишонмайсизлар?!” – хотинининг таҳдидли овози эшитилди. Шу пайт хонага аввал қўлида сочиқ тутган хотини, кейин чойнак-пиёла ушлаган келини ва майкачан алпозда уйқусираган ўғли кириб келди. Улар остонада бир дақиқа чамаси қотиб қолишди. Кўзлари бақрайган, оғизлари очилган ҳолда ўзлари ҳам ниҳоятда кулгили эдилар. Сўнгра бирданига:\n– Вой, ўлмасам!\n– Э-э-эй, тавба!!\n– И-и-и-и-ит!!! – деган ҳайратомуз нидолар эшитилди. Избосар ўз ҳолатидан номус қилиб, ер ёрилса-ю, унга киргудай аҳволда эди. Уларга мўлтиллаб қараб, маъюс овозда ғингшиб қўйди.\n– Бу хонага ит қаёқдан киради?! – ҳайрон бўлди келини. – Ҳамма ёқ ёпиқ бўлса?! – У шундай деб чойнак-пиёла тутган ҳолда хона бўйлаб юра бошлади.\n– Ие, қаранглар, кўрпа устида юнги… – ҳайратдан кўзлари ола-кула бўлган ўғли шиддат билан кўрпани очди.\n– Тўшак устида ҳам… Ойи, ит дадамнинг ўрнида ётган, шекилли.\n– Бу нима деганинг, оғзингдан ел олгур?! – келинига хавотирли тикилиб, ўғлига бақирди хотини. – Ўрнимдан турганимда даданг ухлаётгандилар.\n– Унда дадам қани? – яна онасига савол берди ўғли.\n– Билмадим, ташқарига чиққан бўлсалар керак.\n– Мен дадажонни ҳовлида кўрмадим. – одоб билан эътироз билдирди келини.\n“Бу менман, болажонларим!” – демоқчи бўлди Избосар маъюс овоз билан. Бироқ унинг оғзидан мунглигина увиллаш чиқди, холос.\n– Нима бўлганда ҳам бу итни тезроқ йўқотиш керак! – ғазаб билан бақирди ўғли ва келиб уни бир тепди. Избосар вангиллади.\n– Тўғри, ҳамма ёққа юнги тўкилибди, – бурнини жийирди келини. – Қутурган бўлишиям мумкин.\nУ тепки еса-да, жойидан жилмаган Избосарнинг ёнидан қўрқа-писа ўтди-да, ўзини эшикка урди. Қўлидаги чойнак-пиёла бир-бирига урилиб, асабий жиринглади.\n– Унда даф қилинглар буни, – ундан жирканиб, қўл силтади хотини. – Тезроқ йўқотинглар!\nХотини билан ўғли ҳайдаб-тепиб хонадан чиқаришаётганда келини қўлига супурги тутганча келиб қолди. Улар ётоқхонанинг даҳлизига чиқишганди. Келини супурги билан қувиб, ҳайдади.\n– Бор йўқол, яшшамагур, қари кўппак! – деб қарғарди келинчак. – Йўқол бизнинг уйдан!\n– Ҳа-ҳа-ҳа! Қойил, қойил, ҳайда! – ҳирингларди ўғли қорнини қашлаганча.\nИзбосар вангиллаб, думини қисганча дарвозахонагача тисланиб борди.\nКелини уни яна бир марта супурги билан уриб, остонадан чиқарди-да, қарсиллатиб дарвозани ёпди.\nИзбосар ғингшиб атрофга қараркан, юзига салқин шаббода урилганини ҳис қилди. Уйи катта йўлдан қиялаб кетадиган тор кўчада жойлашган эди. Келинчаклар ҳовли саҳнига сув сепиб, супуришар, вақт ҳали эрта бўлганидан бошқа ҳеч ким кўринмасди. Ҳавода кузнинг нафаси ҳукмрон, дарахтлар яккам-дуккам сарғайган баргларини тўкарди.\n“Ҳадемай қиш келади, – ўйлади Избосар. – Ҳозир фақат эрталаб ва кечқурун салқин. Қишда бўлса, ҳар куни совуқ бўлади. Унда… нима қиламан?!.. Жуда ваҳима қилаяпман, – ўпкасига сув урди Избосар. – Ахир, хонада менинг йўқлигимни пайқашди-ку. Аста-секин мени қидиришади. Ҳеч қаердан топишолмагач менинг мен эканимни пайқашади. Ўзлари келиб, кечирим сўраб, олиб кетишади. Уйларига қўйишмасаям, ит катагида сақлашар. Бир коса ёвғон, ҳеч бўлмаса, ювинди беришар”, – ўйлади Избосар маъюслик билан. Кейин қисқагина ғингшиб қўйди.\nУ уйининг остонасида олд оёқларига бошини қўйиб, ғужанак бўлганча қанча ётди, билмайди. Бироз пинакка ҳам кетибди, шекилли. Машина овозидан чўчиб уйғонди. Дарвозасининг олдида қоп-қора “Ласетти” қўр тўкиб турарди. Ҳайдовчи уни ишга олиб кетгани келганди.\nИзбосар суюниб кетди. У ҳайдовчисининг оёғи тагига югуриб борди. “Бу менман, Михлижон! Хўжайнингизман!” демоқчи бўлди, лекин у фақат вангиллар, думини ликкиллатганча ҳайдовчининг оёғи остида ўралашарди.\nҲайдовчи хўжайинининг уйидан чиқишини кутиб, машинанинг ён-верини артаркан, оёғининг тагида ўралашаётган итни бир тепди:\n– Йўқол-эй, онангни…\n– Зоти паст итдан бўлган! – вангиллаб қочганча сўкинди Избосар ҳам. Сўнгра бирдан эсига тушиб қолди: “Бугун чет эллик ҳамкорлар билан учрашув бор-ку! Ўзим бормасам бўлмайди. Бефаросат ўғли шу учрашувни ҳам эплолмайди. Жуда муҳим шартнома имзоланиши керак эди”.\nИзбосар шаҳар марказидаги ишхонасига югуриб боргунча тили осилиб қолди. Икки марта машина уриб кетишига сал қолди.\nИшхонага келганида коридордаги катта соат 9.30 бўлганини кўрсатар эди. Буни Избосар дарвоза очиқлиги учун кўрди. Бироқ ичкарига киролмади. Уни боққа кетаётган қоровул Босим полвон кўриб қолди.\n– Иииии…. Шавкатжон, итни ҳайданг, итни. Хўжайин итни ёмон кўради. Ҳали-замон келиб қолса, балога қоламиз, – кетаётган жойидан бақирди у дарвозадан чиқаётган ходимга.\nШавкатжон деганлари икки қўлини қанот мисол ёзиб, уни ишхонасининг ҳовлисидан қувиб солди. Бу ҳам етмагандай, томорқанинг четидан тош олиб, отди.\nИзбосар Шавкатжоннинг кўзини шамғалат қилиб, ичкарига кирмоқчи эди, бироқ оёғига теккан тошнинг зарбидан кейин аччиқ ангиллаганча чекинишга мажбур бўлди.\n– Итдан тарқаганлар, ҳаммангни ҳайдайман! – ангилларди Избосар алам билан. – Шавкат-ку, майли, кеча ишга келган бола. Лекин шунча йил тузимни ичган Босим полвон ҳам танимади-я?! Ҳаҳ, тузим кўр қилсин-а!\nИзбосар бир четга чиққанча зарб еган оёғини ялаб, оғриқни босишга ҳаракат қилди. Бу орада ишхона олдига ҳалиги “Ласетти” келиб тўхтади. Ундан ясаниб олган ўғли тушиб, атрофга аланглаганча, ичкарига йўрғалай бошлади. Йўлда Босим полвон билан Шавкатжондан Избосарни сўради.\n– Дадам келмадиларми?\n– Йўқ, – деди Шавкатжон.\n– Ҳайронман, хўжайин ҳеч қачон кечга қолмасдилар, – деди Босим полвон.\n– Мен бу ердаман, аҳмоқлар, – йиғлаб юборгудай бўлиб ангилларди Избосар.\nБироздан кейин алламбало машина келиб тўхтади. Ундан учта сипо ажнабий жаноблар тушишди. Ичкаридан ўғли югуриб чиқди. Избосарнинг ўғли улар билан кўришди ва ичкарига бошлади. Избосарнинг юраги туз сепгандай ачирди. У офисга киришдан умид узиб, орқа томондан борди. Ўғли ҳамкорларни Избосар кутгандай мажлислар залига олиб борди. Стол-стуллар секингина тарақлади. Ўғлининг овози эшитилди.\n– Қани, жаноблар, марҳамат!\nХорижий лисонда сўзлар янгради. Сўнг уларнинг таржимони тилга кирди.\n– Жаноб Избосаров, ушбу ҳамкорликка бизни Избосар Қаҳҳорович таклиф қилган эдилар. Марҳамат қилиб айтолмайсизми, у кишининг ўзлари қаердалар?!\n– И…и…е…ей… – ўғли каловланди. – Ишга кетибдилар, деб ўйласам, бу ёғдаям кўринмадилар, – ўзини куйинчак қилиб кўрсатишга тиришса-да, ўғлининг сўзлаш оҳангидан парвойифалаклик сезилиб турарди.\nДераза орқасидан бу суҳбатни эшитиб турган Избосар аламли овоз билан баралла вангиллаб юборди.\n– Ууууввв, шунақаям лапашанг бўласанми, итвачча?! – ўғлини койиди у алам аралаш. – Отам касал, ичбуруғ бўлди, ҳеч бўлмаса ўлди, демайсанми, галварс!\nИчкарида эса хорижий лисонда қисқагина суҳбат бўлди. Таржимоннинг изоҳи эса ундан-да лўнда чиқди:\n– Кечирасиз, жаноб, биз отангиз билан ишламоқчи эдик. Бизни маъзур тутасиз, деган умиддамиз!\nШундан кейин стуллар яна секингина, аввалгидан-да одоб билан тақиллади.\n– Уларни тўхтат! – жон ҳолатда вовулларди Избосар офисининг орқасидан дарвоза томонга югуриб бораркан. – Нима қилсанг қил, алдасанг алда, ялинсанг ялин, лекин тўхтат! Ҳеч бўлмаса, анави Шавкат-павкатми, Босим-осимми ё шуларга ўхшаган бекорчиларнинг иккитасини кўрсат-да, шуларнинг гувоҳлигида отам ҳамкорлик ваколатини менга топширди, ёзма ваколат олишга вақт бўлмади, дегин, улар ишонади ахир, касофат! Бола бўлмадинг, бошга битган бало бўлдинг! Аҳ, сени молиячи деб қўлингга диплом берганларнинг… Ахир, икки йиллик меҳнатим самараси эди-я бу ҳамкорлик! Бу учрашувга эришиш учун манави жанобларнинг орқасидан итдай чопганларимни, анави сипо таржимону яна аллақандай гумашталарига қанчалар суяк ташлаганларимни ўзимдан бошқа ҳеч ким билмайди!!!\nБироқ ўғли уларни тўхтатмади. Орқаларидан меровсираб қараб тураверди. Жаноблар машинага чиқаётганларида Избосар чопиб бормоқчи ҳам бўлди, лекин бояги тепкию тош зарби эсига тушиб, бу фикридан қайтди. Фақат уларнинг машинаси орқасидан аллақаергача югуриб борди. Сўнг йўл четига чиқиб, тўйгунича аккиллади. Ҳаммани – уни ишхонага қўймаган Шавкатни, Босим полвонни, ўз эрини танимаган хотинини, келинини, лапашанг ўғлини бўралаб сўкди.\nИзбосар кечгача кўчада тентираб юрди. Ишхонага ортиқ боргиси келмас, эрталабги машмашани эслаб таъби тирриқ бўларди. Уйига боришнинг ҳожати йўқ, барибир киргизишмайди. “Менсиз кунларинг ўтганини кўрай, – ўйлади у хотини, ўғли ва келини ҳақида. – Ҳа, майли, бир таъзирларини ейишсин, кейин ялиниб олиб кетишар. Лекин унгача мен нима қиламан?! Ахир, очликдан ўламан-ку!… Ўзиям итдек очман… Ҳа, бўлди! Хаёлига чақмоқдек урилган фикрдан қувониб ирғишлай бошлади Избосар. – Қизимникига бораман. Қиз бола отасига меҳрибон бўлади, дейишади. Зора, у мени таниса!”\nИзбосар тор кўчалар бўйлаб югуриб, қизининг уйига яқинлашар экан, қувончдан юраги “гурс-гурс” ура бошлади.\n“Ҳа, у мени танийди, – тобора тезроқ чопаркан, шундай уйларди Избосар юзига кузнинг изғирини урилишига парво қилмай. – Кейин етаклаб уйимга олиб боради. “Кўзларинг кўр бўлганми, дадамни танимадингларми?!” деб онасига, акасига, айниқса, янгасига дашном беради.” Бошига тушган кўргиликнинг ўзи камми, Сизлар ҳам уйдан ҳайдаб, ўлганнинг устига чиқиб тепибсизлар-ку”, дейди. Жуда бўлмаса, ўз уйидан жой берар”.\nИзбосар қизиникига етиб борганида дарвоза очиқ, ҳовлида етти яшар невараси копток ўйнарди. Избосарнинг хўрлиги келиб, бироз тўхтади. Кўзидан тирқираб ёш чиқиб кетди.\nУ дарвозадан кирибоқ, неварасининг олдига чопқиллади. Невараси… узоқдан кўрса, “Бобожон!” деб бағрига отиладиган невараси уни кўриб, қувониб кетди.\n– Вой, ит… Вой, бечора… Нега юнгларинг тўкилган… Қариб қолибсан-ку. Қаердан келиб қолдинг бизникига?! – Невараси унинг юнгини силай бошлади.\nИзбосар неварасининг атрофида думини ликкиллатиб айланар экан, меҳри товланиб, яна кўзига ёш келди.\n– Мен бобонгман, болажоним! Тақдир бошимга шундай кунларни солди, – зорланиб ангилларди Избосар паст овозда.\nБу орада ҳовлидаги телефон жиринглади. Ошхонадан фартук таққан қизи югуриб келиб, хамирли қўли билан телефон дастагини олди.\n– Ойи, қаранг, ит. Бизникига дайди ит келибди. Қаранг… қаранг, – бир қўли билан итни силаганча онасига гапирарди невараси. Қизи эса унга эътибор бермай, телефонга жавоб қайтарарди.\n– Ҳа, вой, яхшимисила, кеннайи?! Дадамла, ойим, акам яхшимила?! Жиянлар катта бўлишяптими?! Ҳа, шукр, раҳмат. Раҳмат, раҳмат, ҳаммаси яхши. Нима?! Дадам йўғлар?! Ишхонагаям бормабдилар?! Йўқ, йўқ, бизникигаям келмадилар… Қаерга боришлари мумкин?… Ҳайронман… Ўртоқлариникига телефон қилдиларингми?… Бормабдилар… Билмасам…\nҚизи телефонда узоқ гаплашди. Избосар унинг олдига борди. Оёғини, қўлини ҳидлади. Юраги энтикди. “Мендан хавотирдамисан, қизим?! Қўй, хавотирланма, мен соғ-саломатман. Фақат… шу аҳволга тушдим, холос!..” Избосар ичидан босиб келаётган хўрсиниқни боса олмади.\nИтнинг ангиллашидан чўчиб тушган қизи Избосарни кўриб, қўрқиб кетди. Хайрлашмасдан телефонни қўйди. Беихтиёр орқага тислана-тислана уйнинг деворига урилди. Избосар ҳам унга томон юриб борар, “Бу менман, қизим, қўрқма, отангман!” демоқчи бўлар, лекин оғзидан фақат ғингшиш чиқарди.\n– Қаердан келди бу? Ким киргизди уйга?! – ғалати овозда чинқирди қизи.\nЮгуриб келган невараси онасини тинчлантиришга уринарди.\n– Қўрқманг, ойи, яхши ит экан, тишламайди. Ўзи уйга кириб келди. Ҳозиргина…\nШовқинни эшитиб, катта уйдан ҳалиҳлаганча куёви чиқди.\n– Ким?! Нима бўлди?! Қани?! – алмойи-алжойи саволларни қалаштириб ташлади кўзи хонасидан чиқиб кетаёзган куёви.\n– Ана! – қизи кўзи чақчайганча мўлтираб турган Избосарни кўрсатди қўлини бигиз қилиб. – Ит келибди. Дайди ит!\nИзбосарни кўриб, куёвининг жон-пони чиқиб кетди. Қачон кўрса, югуриб келиб, қўшқўллаб кўришадиган куёви…\n– Ие, ким киритди уйга?! Сенинг ишингми бу?! – ўғлига дағдаға қилди у.\n– Йўқ, дада, йўқ! Ўзи келди, – отасининг дағдағасидан қўрққанча шошиб-пишиб жавоб берди невараси.\n– Қани, йўқол-чи бу ердан, – югуриб келиб Избосарни тепди куёви. Избосар ангиллаб нари кетди. Лекин ҳовлидан чиқиш нияти йўқ эди.\n“Мен оталарингман, болаларим! Нима қилай, шу аҳволга тушиб қолдим. Раҳмларинг келсин, ўлиб кетаман ахир, кўчада қолсам!” – ангилларди бечора Избосар.\n– Тўхтанг, тепманг! – деворга қапишганча тахтадай қотиб турган қизига бирдан жон кирди.\n“Хайрият-эй, сўзларимга тушунди, шекилли!” – хурсанд бўлди Избосар.\nҚизи чопиб бориб, ҳовли этагидан узун косов олиб келиб, эрига берди.\n– Манави билан уринг. Яна Сизни тишлаб олмасин.\nКуёвидан калтак еб, қизининг уйидан ҳам қувилган Избосар остонада маъюсгина увлади.\n“Қандай кўргилик бу, ўз пушти камарингдан бўлган қизинг сени танимаса?! Куёвинг косов олиб, уйидан қувса?! Отанг ит бўлса, боғлаб боқ, деган нақл бор-ку, номардлар?! Ит бўлсам, мендами айб, ахир?!”\nКечки совуқ тура бошлади. Избосар увлаб чарчади. Қизининг остонасида кулча бўлиб ётди. Орқа оёқларининг орасига тумшуғини суқди. Бироз исингандай бўлди. Бироқ ярим кечаси совуқ забтига олди. Айниқса, юнги тўкилиб, туллаган жойларидан ўтган совуқ суягигача етиб борди. Қорни ҳам очликдан таталаб борарди. Избосар иссиққина кўрпа-тўшагини эслаганча увиллади. Ҳозир унга оиласининг меҳрию болаларининг эътибори ҳам керак эмас, иссиққина бир бошпанаю бир ялоқ ёвғон бўлса, бас эди.\nЭртаси куни эрталаб куёви дарвозадан чиқиб кетаётиб, Избосарни кўриб қолди.\n– Кечаси билан улиб чиқди бу ит, одамни ухлатмай, – деди у кузатиб чиққан хотинига қараб.\n– Нимасини айтасиз, дадаси, мен бир ёмон туш кўрибман, денг. Шунинг улиганидан бўлса керак. – Избосарга ёмон қаради қизи.\n– Тушимда дадам шу итга айланиб қолибдилар.\nИзбосарга жон кирди. Ётган жойидан сапчиб турди. Бир хаёли қизининг оёғига суйкалгиси келди, лекин кечаги таёқ зарбини эслаб, жойига ўтириб қолди.\n– Ақлинг жойидами?! – кўзи ола-кула бўлган куёви ваҳима аралаш итга тикилиб турган хотинини койиди. – Даданг бир кун йўқ бўлса, шунақа туш кўрасанми?!\n– Билмасам?! Аввал бунақа одатлари йўқ эди-да.\n– Юргандирлар-да иш биланми, улфатчиликми қилиб?! Балки бирор жонон билан, а?! – мийиғида кулди куёви.\n– Йўғ-а… – бўшашибгина эътироз билдирди қизи.\n– Бўпти, мен кетдим. Яхши ўтиринглар. Итни уйга киргизманглар. Ўғлингга айт, ёнига яқинлашмасин. Қутурган ҳам бўлиши мумкин. Ҳа, ишдан кейин дадангникига ўтаман. Янгилик бўлса, хабар қиларман.\nЭрини ишга кузатгач, қизи эшикни ёпиб олди. Бироздан сўнг ўғлини мактабга кузатгани чиқди. Избосарнинг ҳали ҳам шу ердалигини кўргач, ўғли билан бирга мактабгача борди.\n“Ие, бобоси айлансин, менинг ўғлим мактабга бораяптими?!” – қувониб ғингшиди Избосар. Невараси унга мўлтиллаб бир қаровди, қизи уришиб берди. Қўлидан маҳкам ушлаб олди. Избосар уларнинг орасидан анча жойгача эргашиб борди. Кейин ортга қайтиб, яна қизининг остонасига ётди. Қизи қайтиб келгач, унинг устидан сакраб ўтди-да, қарғана-қарғана дарвозани ёпиб, маҳкам танбалаб олди.\nИзбосар кўчада изғиб юриб, овқат излади. Дарвозаю дераза тагларини, томорқа ичию четларини ҳидлади. Ариқчалар ичига қаради. Очиқ дарвозаларга мўлтираб қаради-ю, ичкарига киргани юраги бетламади.\n“Ўз фарзандинг ҳайдаб солгандан кейин, бошқалардан нима умид?!” деб ўйлади. Фақат қизию бошқаларнинг уйидан келаётган ширингина овқат ҳидларини искаб, оғзидан сўлаги оққанча бирор егулик изларди.\nБир ҳовли томорқасининг четидан ўлик қуш топди. Оёғи осмондан бўлиб тарракдек қотган. Болалар чўзма билан отиб ўлдирган бўлса керак. Ўшани еди. Кўнгли айниб-айниб, ўқчиди. Хаёлига улфатлари билан ўтирадиган зиёфатлардаги товланадиган дастурхонлар келди. Кўнгли бузилди. Чўзиб-чўзиб ғингшиди. Қизининг остонасига чўзилиб, бироз мизғиб олди. Ўзича қизи кўрган тушини мушоҳада қилишини, сўнг дарвозини очиб, уйига киргизишини, кечирим сўраб, ёлборишини кутди.\nБу орада невараси мактабдан келди. Унга мўлтираб-мўлтираб қараб, дарвозани тақиллатди. Избосар неварасига умид билан тикилди.\n“Мени кечирасан, – деди невараси. – Сени уйга обкиролмайман, ойим уришади. Силашим ҳам мумкинмас”.\nЭшик очилди. Қизи Избосарни ўғли билан бирга турганини кўриб, яна жаҳли чиқди.\n– Кир ичкарига! Дадангга телефон қилмасак бўлмайди, шекилли. Йўқотсин бу итни! – зарда билан бақирди қизи. Кейин эшикни тарақлатиб ёпиб олди.\nИзбосар нима қилишини билмай, қизининг остонасида узоқ ўтирди. Мудраган ҳам бўлди. Бир маҳал ўзига катта хавф яқинлашаётганини ички сезим билан англаб қолди. Кўзини очди. Хавф унга чап томондан яқинлашиб келарди. Избосар бошини қайирмасдан, кўз қири билан ўша томонга қаради.\n– Ана у, аста пусиб бор, – қоп-қора коржомали, ўзи ҳам қоп-қора юзли, чўтир йигит шеригига ишора қилиб Избосарни кўрсатди. Ундан ҳам ёқимсиз бошқаси қўлидаги сим тўр билан пусиб кела бошлади.\nИзбосар ўнг томонига қаради. У томонда ҳам иккита шундай кийимли одам келарди. Избосар ҳалокат яқинлашиб қолганини ва унинг муқаррарлигини англади.\n“Ҳа, йўқ, мен пихини ёрган Избосар бўламан, – ўзига ўзи далда берди у. – Бундан-да муқаррар ва даҳшатли ҳалокатларга чап бериб ўтиб, камига, душманларимни рўпара қилиб кетганман. Ит бўлсам ҳам, одамлигимдаги ҳийлаларим эсимда турибди!”\nҚизининг уйи катта йўлда жойлашган, унинг ҳар икки томонидан қочиб кетса бўларди. У ўзини ўнг томонга қочаётгандай қилиб кўрсатди ва чап томондаги беўхшов ит овловчилар ёнидан яшин тезлигида ўтиб, қочиб қолди. Ҳар тўртала овчи қўлларида сим тўр билан уни қувлашга тушди.\nИзбосар қизининг кўчасидан кейинги кўчага ўтаркан, орқасига бирров қаради. Овчилар уч-тўрт қадам орқада бўлса-да, ўқотар қурол билан қувлашарди. Унга ухлатадиган ўқ солинган эса-да, битта ўқ билан ҳар қандай жонзотни ағдариш мумкинлигини Избосар биларди. У югуриб бораркан, умрида биринчи марта итлигидан хурсанд бўлди. Овчиларга яна икки марта чап бериб, алдаб ўтди. Қизининг маҳалласи, машина йўллари, хиёбон, ўзининг ишхонаси, уйи, маҳалласи ортда қолди. У ҳамон югурарди. Нажот оёқларида эканини билиб, кун бўйи дам олганига, ўлик бўлса-да, кўнглини айнитса-да, ўша қушни егани учун ўз ақлига қойил қолиб югурарди. Анчадан кейин ортига қаради. Кеч тушиб бораётган бўлса-да, унинг ўткир кўзлари аниқ ҳукм чиқарди: овчилар орқада қолган, ўзи эса шаҳар четидаги тепалик ёнида турарди.\nАтрофда зоғ йўқ, ғира-шира қоронғилик тушаётган, кечагига ўхшаб кечки изғирин хуруж қила бошлаган палла эди. Избосар судралиб тепаликка чиқди. Тили осилиб, тин олди. У чаққон ва кўзи ўткир бўлса ҳам, ҳар қалай, қари ит эди. Оёғини судрашга ҳоли йўқ, қорни ҳам ўлгудай оч, ҳеч бўлмаса кечаги ширин-ширин овқат ҳидлари ҳам унинг бурни ис олмас даражада узоқда қолган эди. Бунинг устига, кечки изғирин тепалик устида янада кучлироқ эсар, юнги тўкилиб, туллаган жойларини жазиллатиб ачитарди.\n– Эй Худо, сенга нима ёмонлик қилдимки, мени шу куйга солдинг! – мунгли товушда осмонга қараб улий бошлади Избосар. – Бировни ўлдирмаган бўлсам, мени ўз куёвим отишга ҳукм қилди-я?! Қизим телефонда, эрига айтган-да.\n“Бировга ёмонлик қилганимни эслолмайман, – икки олд оёғига таяниб, ҳаётини таҳлил қила бошлади Избосар, ҳамон ўшандай нолали овоз билан улиганча. Ҳар бир бандаи ожиз каби у ҳам дардини кимгадир айтишга эҳтиёж сезар, гарчи ҳеч ким эшитмаётган бўлса ҳам, дардимни айтсам, бироз енгиллашаман, деб ўйларди. – Тўғри, баъзиларни ҳақоратлагандирман, ҳа ана, бекордан бекор, ноўрин ишдан ҳайдагандирман, гоҳида нўноқ ҳамкорларимни хонавайрон қилиб, эвазига бойлик орттирганим ҳам ростдир, лекин асло қурол ўқталиб, кимса жонини олганим йўқ! Менинг қилган ишим жиноят эмас, яшаш учун кураш қонуни, холос! Яшаш, бола-чақа боқиш учун одамлар бундан-да баттар, шармандали ишларни қилишади, ахир, уларнинг ҳеч қайсиси итга айлангани йўқ-ку! Туппа-тузук, бунинг устига, айшини суриб яшаб юрибди-ку! Егани олдида, емагани кетида, хизматида қанчадан қанча ўзидан ўтадиган шогирдлари, гумашталари бор-ку! Нега уларни одамлар чиқарган қонунлар ҳам, илоҳий жазо ҳам четлаб ўтади?! Нега энди айнан менга берилади бу аянчли ва шармандали жазо! Нега, нега энди айнан менга бундай жазони лойиқ кўрдинг, эй Худо! Нолани ҳадди аълосига чиқариб увилларди Избосар. Атроф эса тобора қоронғилашиб, ваҳимали тус олиб борарди.\nИзбосар увлашни бас қилиб, атрофга қаради. Унинг ён-верида зулмат ичида ваҳимали шарпалар пайдо бўла бошлади. Шарпалар унинг атрофида доира шаклига кириб, тобора қисиб ўрай бошлади. Избосар атрофидаги шарпалар итлар эканлигини пайқаб қолди ва юрагини ваҳима қоплаб олди. Итлар ҳам буни сезгандай бирданига аккилаб, улий бошлади. Избосар нима қилишини билмай қолди. Қочай деса, мадори қолмаган эди. Қочмай деса, аслида ит эмаслиги учун бу итларнинг нима деб аккилаётганини тушунмас, мақсадлари нима эканлигини билмас, фақат булардан яхшилик кутиб бўлмаслигини англарди, холос…\nЭртаси куни итларга таланиб, ярадор бўлган Избосар кун бўйи қуёшга ўзини тоблаб ётди. Баданига сал қувват киргандай бўлди. У ўрнидан туриб, шаҳарга қайтмоқчи бўлди. Ҳар нима бўлганда ҳам, одамлар орасига келмоқчи, жони узилса, улар орасида ўлмоқчи бўлди. Мурдаси итларга таланиб, хомталаш бўлгунча, куёви ёки ўғлининг қўлида жон бериш ҳам ёқимли туюлди унга. Лекин ўрнидан туриш, юриш машаққат эди. Яраларини ялаб, тузатишга, тишлаб оғриғини қолдиришга интиларкан, ўзини шу аҳволга солган тақдирни лаънатларди.\nУ уч кун деганда бир амаллаб ўз маҳалласига келди. Маҳалла гузари ёнида чоғроққина масжид жойлашган бўлиб, унинг қурилишига кўпчилик қатори Избосар ҳам эҳсон берган эди. “Демак, у ерда яшашга ҳақим бор, – ўйларди бечора банда. Унга бу ягона нажот йўли бўлиб кўринди. – Художўйлар раҳм қилишиб бир бурда нон, бир коса сув беришар”.\nУ масжид остонасига келганда намозхонлар пешинни ўқиб чиқиб кетишаётган эди. Избосар уларнинг кўпини танирди. Маҳалланинг бу мўйсафидларини авваллари – одам бўлиб юрган пайтларида писанд қилмасди. Ҳозир эса уларга қараб илтижоли овозда ангиллади. Лекин мўйсафидлар оғир қадамлар билан унинг ёнидан ўтишар экан, ҳеч қайсиси Избосарга қарамади. Ҳамма ёғини яра босиб кетган, қўтир, бунинг устига, чўлоқ ва қари итга кимнинг ҳам қарагиси келарди?! Қарияларни кузатиб чиққан имом-хатиб, унинг ғингшишларини эшитди, жирканган нигоҳ билан бир қур назар ташлади ва ўринбосарига тайинлади:\n– Махдум, Оллонинг уйига итни киргизманг. Валлоҳу аълам, у ҳаром ҳайвон!\n– Маъқул! – таъвозе билан бош эгди махдум.\nИзбосар аламли ғингшиди. Лекин унинг бошқа борадиган жойи йўқ эди. Шунинг учун масжид остонасига чўзилди.\nХуфтондан сўнг намозхонлар салобат ила бир-бир қадам ташлаб масжиддан узоқлашишди. Ғужанак бўлиб олган Избосар увиллаб юбормаслик учун тумшуғини орқа оёқлари орасига суқди. Уларни кузатиб чиққан масжид қоровули тақсирлар билан хўшлашар экан, Избосарга ачинганнамо қараб қўйди. Избосар қоронғида ҳам ўткир кўрадиган кўзлари билан ҳар қанча тикилиб қараса ҳам, қоровулни танимади. Одам бўлиб юрган пайти бундайларни назарига илмагани эсига тушди. Хўрсинаман деб ғингшиб юборди.\nҚоровул тақсирларни кузатгач, ярим чўккалаб ўтирганча, Избосарга қараб гапирди:\n– Эй, жонивор, қаерлардан кеб қолдинг?\nИзбосар худди уни Маҳмуд таниб қолгандек оёғини судраб қочди. Ўзини панага олди. Узоқдан кўзларини мўлтиллатиб, маъюс овозда ғингшиди. Кечаги кунидан афсус-надомат чекди. Тазарру қилмоқчи бўлиб ҳўнграб юборди. Ғингшиган овоз чиқди. Ит ғингшиган бўлса-да, бунда бечоралик, ожизлик, оғриқ ва ситам сезилиб турарди. Қоровул ортига қайрилиб кетди. Избосар яна эшикка яқинлашаётганида, ичкаридан чиқаётган одамни кўриб тағин қочди. Маҳмуднинг қўлидаги бир парча нонни кўрди-ю, барча оғриқни, одамларнинг қаҳр-ғазабини унутиб юборди. Чунки Избосар итга айлангандан бўён бирор киши унга нон-намак тутмаганди.\nМаҳмуд аввалига унга нон берди. Кейин ёнига ўтириб, бошини силади. Ярадорлигини билди, шекилли:\n– Сенга нима бўлди, жонивор? – деб сўради.\n– Итларга таландим… қизим уйдан ҳайдагач, – ўпкаси тўлиб ғингшиди яна Избосар.\n– Ие,ие, ёмон бўлибди-ку, – Избосарни тушунгандай жавоб қайтарди қоровул масжид дарвозасининг тепасидаги хира чироқда унинг яраларини кўраркан.\n– Ҳозир келаман, жонивор!\nҚоровул тез орада қайтиб чиқди. Унинг қўлида эски тугунча, шокоса ва икки-уч бурда нон бор эди. Тугунчани очиб, ичидан аллақандай малҳам олди. “Бисмилло” деганча чўнқайиб ўтириб, унинг яраларига сурта бошлади. Кейин эски латта билан боғлаб қўйди. Олдига шокосани қўйди. Унда ҳали совиб улгурмаган суюқ овқат бор эди. Унга нонни тўғраб, Избосарга берди ва шошмасдан ичкарига кириб кетди. Кираркан, “Ҳали ҳаммаси яхши бўлади, жонивор”, деб қўйди.\nИзбосар ит бўлганидан бери биринчи марта қорни тўйди. Оёғининг оғриғи сал босилгандай, жони ором олгандай бўлди.\nМаҳалланинг чоғроққина масжидига қатновчи чоллар беозоргина қари итга ўрганиб қолишди. Унинг ҳеч кимга зиёни тегмас, остонада ётгани ётган эди. Болалар мактабга ўтган-қайтганда унга эрмаклаб тош, кесак отишса ҳам уларга ташланмас, ташланиш тугул, қайрилиб ҳам қарамас, маъюсгина ғингшиб қўярди, холос. Баъзи болалар мактабга олиб борадиган бир бурда, ярим бурда нонларини унга илинишар, шунда у “раҳмат” дегандай калтагина ангилларди. Намозхон чоллардан баъзилари, масжидга уйи яқинлари ҳам унга ёвғон келтирадиган бўлишди. Шунда у бошини кўтариб, ёвғонни ичар ва яна жойини чўзиларди. Қоровул эса унга қарашни асло эсидан чиқармасди.\nИзбосар эса оиласи уни излашини, усиз ҳоли хароб бўлишини англашини ва алалоқибат каллалари ишлаб, уни танишларини узоқ кутди. Бундай ҳолдан эса дарак бўлмади. Ҳар замонда унинг қоп-қора “Ласетти”си масжид ёнидаги асфальт ётқизилмаган кичикроқ тош йўлни чангитиб ўтиб қолар, рулда ўтирган Михли ё ўғлини ишга, ёки келини ва хотинини меҳмондорчиликка олиб бораётган бўларди. Машина ичидагилар бошини унинг шифтига қадаганча кибр ва калондимоғлик билан ўтиришар, масжид остонасидаги бечора ит тугул, масжиднинг ўзига ҳам, умуман кўчага ҳам қарагани бўйнилари ёр бермасди. Бир-икки марта эса шофёрнинг ёнидаги у ўтирадиган ўриндиқда қудаси – қадрдон ҳамкори жой олганига ҳам кўзи тушди. Шунда Избосар ҳаммасини англаб етди: ўғли ва хотини ўзларига янги валийнеъмат топишибди. Баски, Избосарнинг уларга энди умуман кераги йўқ. “Балки олдин ҳам керагим бўлмагандир, – ўйлай бошлади Избосар алам билан. – Бу дунёда бору йўқлигим фақат уларнинг қорнини тўйдиришим, устини бутлашим, данғиллама иморат қуришим, дабдабали тўйлар қилишим, элдан кам қилмаслигим, қайтага, минг баробар зиёда қилиб боқишим билан ўлчангандир. Бу амалларни қила олмаслигим – менинг йўқлигим шу билан изоҳландими? Умр бўйи бола-чақа деб топасан-тутасан. Кимларнидир шиласан, кимлардандир юласан. Кимларнидир товлайсан, кимларнидир овлайсан. Қаллоблик, ҳатто жаллодлик қиласан. Ҳаммасини болам-чақам деб қиласан. Бироқ бошингга мана шундай кутилмаган ташвишлар, кўргиликлар тушганда қани ўша кўйида елиб-югурганинг, ўлиб-тирилганинг – бола-чақа?! Ҳайҳот, уларга ҳам кунига яраб турсанг, керак экансан-да! Ҳа, шундай экан! Демак, мен энди улар учун йўқман!”\nШундан кейин Избосар тақдирга бутунлай тан берди. “Нега мени бу кўйларга солдинг?!” деб Яратганга иддао ҳам қилмади, қайта одам бўлиш борасидаги мўъжизани кутиб, қўл-оёғидаги ярим қўтир яраларга “Тери унаяптимикан?” деб соатлаб термулишни ҳам бас қилди.\nҲаво совиб, қиш қаҳрини кўрсатаётган пайтлар эди. Қоровул итнинг ялоғига ёвғон соларкан, унинг аҳволи яхши эмаслигини билиб қолди. Ит оғир нафас олар, ҳавонинг совуқлигидан тумшуғидан иссиқ буғ кўтариларди. У кўзини очмади, ёвғонга қарамади ҳам. Қоровул бошини сарак-сарак қилиб, масжидга кириб кетди.\nЭртаси куни бомдоддан олдин турган қоровул масжиднинг ён-верини супуришга чиқди. Ҳаводан қор ҳиди келар, юпқагина қиров тушган бўлса ҳам, ҳаво анчагина совуқ эди. Қунишибгина турган қоровул хира кўзларига ишонмай, ўзи шубҳалантирган нарсага қаради. Қаради-ю, бир зум даҳшатдан қотиб қолди. Сабаби, кеча масжид остонасида ит ғужанак бўлиб ётган жойда, яна денг, худди шу аҳволда… бир одам ётарди. Қоровул қайта-қайта “лоҳавла” ўқиб, унинг ёнига борди. Алҳазар, минг алҳазар! Мурда қоровулга таниш, фақат танишгина эмас, анча яхши таниш эди. У маҳалланинг манаман деган кишиларидан бўлган, лекин кейинги пайтда кўринмай қолган Избосарбойга ўхшар, йўқ-йўқ, ўхшар эмас, ўшанинг худди ўзи эди.\nҚоровул имон калимасини келтирганча аввал мурданинг устига масжиддан эски кўрпача олиб чиқиб, ёпди. Кейин эса шоша-пиша унинг уйига хабар бергани жўнади.\nЙўлда ҳам хаёл қурғур қоровулни тинч қўймади. Бир пайтлар у ҳозирда масжид остонасида ҳаром қотган Избосарбойнинг қўлида ҳайдовчи бўлиб ишларди. Ўша куни у қўшни вилоятдан юк олиб келиши керак эди. Шомга яқин юкларни ортиб бўлиб, йўлга чиқди. Ҳеч қанча юрмасданоқ шиддат билан жала қуя бошлади. Йўл сирпанчиқ, бунинг устига, қоронғи бўлиб, машина юриши қийинлаша бошлади. Ҳайдовчининг кўнгли тўхтаб, жала тинишини кутиши кераклигини сезди, лекин шунинг баробарида хўжайинининг гапи ҳам қулоқлари остида жаранглади: “Юк эртагача омборимизда бўлиши жуда муҳим, Аҳмаджон!” деганди у қатъият билан ҳайдовчининг кўзларига тикилганча. “Бунинг учун фақат Сизга ишонаман!”. Шу ишончни оқлаш мақсадида ҳайдовчи бир маромда юришни давом эттирди. Бироқ навбатдаги бурилишда машина сирпаниб кетиб, қояга урилди, ҳайдовчи ўтирган томон мажақланди, бошқарув бутунлай йўқолди. Ҳайдовчи кўз ўнгида юз берган воқеаларни зўрға идрок этаркан, куч билан тормозни босишга зўр берар, пешонасидан юзига оқиб тушаётган қип-қизил, йўқ, қоп-қора қонга ҳам парво қилмасди. Бироқ машина барибир жарга ағдарилди, ҳайдовчи эса мўъжиза билан, ҳа-ҳа, фақатгина мўъжиза туфайли қутулиб қолди. Шунда ҳам касалхонада кўз очган ҳайдовчи тасодифий нажоткорларидан машинасининг аҳволини сўради.\n– Тирик қолганингизга Худога шукр қилсангиз-чи, биродар, – деганди ўшанда нажоткор норози оҳангда.\n“Хўжайинимга берган ваъдамни бажаролмадим”, – ўйлаганди у хижолат бўлиб хўрсинганча.\nБироқ… ўша куни уни операцияга тайёрлашаётган пайт касалхонага етиб келган хўжайин палата эшигидан кириши биланоқ ёқасига ёпишганди. Унинг важоҳати қутирган итни эслатар, кўзлари қизариб, оғзидан кўпик сачрарди.\n– Менинг машинам, юкларим… уларни сен жарга қулатдинг! Тўлаб берасан, тўлаб берасан ҳаммасини!\nФотиҳа куни маҳалланинг кунда-шунда чоллари Избосарбойнинг андоқ сахий ва олийҳиммат эканини такрор-такрор мадҳ этиб, ёғли паловларни еб, юқини соқолларига суртишди. Имом-хатиб фотиҳачиларнинг кўплигидан хатми Қуръон қилавериб чарчади. Махдум унга камарбаста бўлди. Избосарнинг куёви, ишхонасидаги ходимлари, ҳатто қоровул ҳам унинг маъракалари тугагунча хонадонидан бир қадам силжимай, “жаннатмакон хўжайин”нинг “охирги хизматлари”ни адо этишди.\nФақат… фақатгина масжиднинг қоровули, оиласининг илтимосига кўра маййитни қай аҳволда топганини ҳеч кимга айтмаган бўлса ҳам, итнинг жойига Избосарнинг қандай бориб қолганидан ҳайрон эди. Яна денг, худди итдай, бир аҳволда-я. Ё товба…\nШунақаси ҳам бўларканда, а?!


hidoyat.uz – “Мовароуннаҳр” нашриётининг сайти - Барака\nБарака луғатда ўсиш, ортиш маъноларида келади. Шаръий истилоҳда эса, фазилат ёки ажрнинг ортиши, нарсаларнинг моддий кўпайиш, фойдаси кўп бўлиши каби маъноларни англатади.\nБарака Аллоҳ таолодандир. Аллоҳ таоло нимага барака берса, у баракали бўлади. Нимадан баракани олиб қўйса, у баракасиз бўлиб қолади. Шунинг учун, барака фақат Аллоҳ таолодан сўралади.\nБарака ғайбий, маънавий тушунча бўлиб, уни ушлаб, ҳидлаб, кўриб ёки татиб бўлмайди.\nБаъзи нарсалар борки, Аллоҳ уларни доимо баракали қилиб қўйган. Масалан, Маккаи мукаррама, ёмғирни Аллоҳ таоло доимо баракали қилган: «Албатта, одамлар (ибодати) учун қурилган биринчи Уй – Бакка (Макка)даги муборак ва оламлар учун ҳидоят (манбаи) бўлмиш (Каъба)дир» (Оли Имрон, 96). Осмондан ёғадиган ёмғирнинг баракали экани тўғрисида «Биз осмондан баракотли сув (ёмғир) ёғдириб, у билан боғларни ва ўриб олинадиган донларни ундирдик» (Қоф, 9), деб марҳамат қилган.\nРасулуллоҳ (соллаллоҳу алайҳи ва саллам)нинг дуолари билан баъзи вақтлар баракали бўлган. У зот: “Ё Аллоҳ, умматимнинг эрта тонгларига барака бергин”, деб дуо қилганлар. Баъзи инсонларнинг умри баракали бўлади. Масалан, Имом Нававий ўттиз тўрт йил умр кечирган. Аллоҳ таоло умрига барака бергани учун, кўплаб фойдали асарлар ёзиб қолдирган.\nМол-дунё, агар ҳалол йўлдан топилиб, шариат рухсат берган ишларга сарфланса, унда барака ва ўсиш бўлади. Айюб (алайҳиссалом) кийимларини ечиб чўмилаётганларида устиларига осмондан тилла чигирткалар ёғади. Шунда у зот уларни териб йиға бошлайдилар. Парвардигор унга: “Сени бунга муҳтож қилиб қўймагандим”, дейди. Айюб (алайҳиссалом): “Тўғри, лекин мен Сенинг баракангга муҳтожман”, дейди.\nРасулуллоҳ (соллаллоҳу алайҳи ва саллам) баъзи зикрлар ва сураларнинг ҳам барака экани тўғрисида гапирганлар. Жумладан, Бақара сураси ҳақида “Бақара сурасини ўқинглар. Уни ёд ўқиш барака, ўқимаслик ҳасрат. Унга сеҳргарларнинг кучи етмайди”, деганлар (Имом Муслим ривояти). Яъни, киши агар бу сурани ўқиса, ёд олса, унга амал қилса, унинг вақти, амали ва ҳаракатларида барака бўлади. Шунингдек, у сура уй учун ҳам баракадир. Чунки шайтон Бақара сураси ўқилган уйдан қочади.\nПайғамбаримиз (соллаллоҳу алайҳи ва саллам) баракали зот бўлганлар. У зот ушлаган нарса баракали бўлиб қолган. Бирон нарсага тегсалар, у нарса муборак бўлган, одамлар у зотнинг вафотларидан сўнг ҳам ўша нарсадан барака олганлар. У зотнинг тегишлари, дуо қилишлари билан кам сув, кам таом кўпайиб, ундан кўп сонли кишилар истеъмол қилган. Бу ҳақида кўп ривоятлар келган.\n215 марта ўқилган.


Мексиканинг Аргентинадаги элчиси дўкондан китоб ўғирлаганликда айбланмоқда » Ўзбекистон янгиликлари – Zamin.uz\nМексиканинг Аргентинадаги элчиси дўкондан китоб ўғирлаганликда айбланмоқда\nМексиканинг Аргентинадаги элчиси Оскар Рикардо Валеро Буэнос-Айресдаги дўкондан китоб ўғирлаганликда айбланаётгани сабабли ортга чақиртириб олинади. Бу ҳақда Мексика ташқи ишлар вазири Марсело Эбрард маълум қилди.\n“Мен ахлоқ бўйича қўмитадан Аргентинадаги элчи билан боғлиқ воқеани ўрганишни илтимос қилдим. Элчи машҳур дўкондан китоб ўғирлашда айбланмоқда. Ҳозирча мен унга уйга қайтишга кўрсатма бердим”, деб айтган Эбрард.\nАргентина пойтахтининг энг машҳур диққатга сазовор жойларидан саналувчи “Атенео” дўконида ўрнатилган кузатув камераси 76 ёшли элчи китобни газета орасига беркитиб олиб чиқмоқчи бўлганини қайд қилган. У дўкондан чиқишда қўриқчилар томонидан тўхтатилган ва полиция бўлимига етказилган. У ерда элчининг шахси аниқланиб, сўнгра қўйиб юборилган.\n“Агар видеоёзув чин бўлса, элчи зудлик билан бўшатилади. Ўзини ноҳалол тутишга мутлақ йўл қўйиб бўлмайди”, деб айтган Мексика ташқи ишлар вазири.\nТаъкидланишича, элчи ўз лавозимини жорий йилнинг августида бажаришга киришган. У дўкондан олиб чиқиб кетмоқчи бўлган китобнинг нархи 750 песо (12 доллар) туради.\nЯнгиликлар » Дунё » Мексиканинг Аргентинадаги элчиси дўкондан китоб ўғирлаганликда айбланмоқда\n11:08 Ўзбекистон ва Ҳиндистон ўртасидаги муносабатларни янада ривожлантириш масалалари муҳокама қилинди


ЎзПФЛ Connect тизимини жорий этишни режалаштирмоқда\n16.02.2017 18:44 | ПФЛ\nҚирғизистон пойтахти Бишкек шаҳрида 15–17 февраль кунлари Осиё футбол конфедерацияси ва Халқаро футбол федерацияси ҳамкорлигида ФИФАнинг Connect тизимини жорий этиш бўйича семинар ўтказилмоқда.\nСеминарда Ўзбекистон, Тожикистон, Қирғизистон ва Туркманистон вакиллари иштирок этмоқда. Мазкур тадбирда Ўзбекистон номидан ЎзПФЛ етакчи мутахассиси Бахтиёр Маметов қатнашмоқда. Семинар ФИФА, ОФК мутахассислари, шуниндек, Genius Sports IT-мутахассислари томонидан олиб бориляпти.\n2011 йили ФИФА Ижроия қўмитаси томонидан тасдиқланган Connect тизимини Ўзбекистон Профессионал футбол лигасида қўллаш кўзда тутилган. Мазкур дастур орқали қоғоз билан ишлашдан воз кечилиб, футболчи, мураббий, ҳакам ва бошқа футболга алоқадор расмий шахсларни электрон рўйхатдан ўтказишга ўтилади.\nБошқача қилиб айтганда, юқорида таъкидланган шахсларнинг ID рақами ва шахсий маълумоти сақланадиган ўзига хос “паспорти” пайдо бўлади. Ушбу маълумотлар ФИФАнинг Connect баъзасида сақланади. Бу йўл орқали маълумотлар тўплаш, сақлаш ва уларни халқаро федерациялар билан алмашиш анча осон бўлади.


Шуҳрат Ғаниев: "Риштондаги ишлар хато бўлди. Бунда вилоят ҳокими сифатида жуда катта айбим бор, узр сўрайман" » Sangzor.uz - Инновацион ахборот портали\nSangzor.uz » Жамият » Шуҳрат Ғаниев: "Риштондаги ишлар хато бўлди. Бунда вилоят ҳокими сифатида жуда катта айбим бор, узр сўрайман"\nМуаллиф Admin Сана 04-08-2019, 14:22 Фикрлар "0" Кўрилди: 240\nФарғона вилояти ҳокими Шуҳрат Ғаниев Риштон туманига бориб, маҳаллий аҳоли билан учрашди.\nУчрашув давомида вилоят ҳокими туманда олиб борилган бузилиш ишларида йўл қўйилган хатолар учун кечирим сўраган.\n—Очиғини айтаман, бу хато бўлди. Бунда аввало вилоят ҳокими сифатида мени жуда катта айбим бор. Бундай хатолар Ўзбекистон шаънига, хусусан, шундай улкан бунёдкорлик ишларини олиб бораётган давлат раҳбари шаънига путур етказмаслиги керак. Сизлар билан қўпол муомалада бўлинган бўлса, бунинг учун шахсан ўзим таъзим қилиб, узр сўрайман. Лозим топсаларинг, кечиринглар.\nТошлоқ тумани аҳлини ҳақорат қилгани билан танилган Ғаниевнинг таъкидлашича, «Ўзбекистон фуқаросини камситишга ҳеч кимга ваколат берилмаган».\nВилоят ҳокими «снос»лар масаласида хатоларга йўл қўйгани учун вилоят қурилиш бошқармаси бошлиғи, Риштон туман ҳокими, унинг икки ўринбосари, кадастр, солиқ идораси масъуллари ишдан олинганини маълум қилган. Ҳозирда бузилаётган марказий деҳқон бозори ҳудуди аввалги 25 сотих ўрнига 2 гектарга етгани, савдо нуқталари сони эса 140 та ўрнига 250 тага бориши, бозор яқинида халқаро автовокзал қурилишини билдирган.\nЭслатиб ўтамиз, Шавкат Мирзиёев 2 август куни бўлиб ўтган видеоселектор йиғилишида жойлардаги бузилиш ишларида зўравонлик сиёсатини қоралаган ва бунга йўл қўйган ҳокимлар, хусусан, Шуҳрат Ғаниевнинг ҳаракатларини хиёнат сифатида баҳолаганди.\nКатегория Жамият Кўрилди 240\niPhone 11’лар бўйича оммавий шикоятлар бошланди: Улар қайсилар?\nЎзбекистон – Қирғизистон ўйини чипталари сотувга чиқди


Муроджон Холмуродов: "Бу ҳам Токио Олимпиадасига тайёргарликнинг бир қисми"\nХабарингиз бор, куни кеча Тошкент вилоятининг Бўстонлиқ туманида велошоссе бўйича Ўзбекистон чемпионати якунланди. Кутилганидек, унда катталар ўртасида Токио-2020 лицензиати, тажрибали Муроджон Холмуродов ўзи иштирок этган барча йўналишларда ғалаба қозонди. Эътиборингизга етакчи спортчи билан билан мусобақа таассуротлари ва олдиндаги режалар ҳақида ташкил қилган кичик суҳбатимизни ҳавола қиламиз:\n– Мусобақа таассуротлари билан ўртоқлашсангиз.\n– Мусобақа жуда қийин бўлди. 135 километрлик йўлни босиб ўтдик. Айниқса, охирги 20 километр тик кўтарилиш остида бўлгани учун кўпчиликдан катта куч талаб қилди. Кўрганингиздек, пойгалар ўзгача шиддатли ва муросасиз ўтди. Барча қўлидан келганча ҳаракат қилди.\n– Сўнгги бор қачон бунчалик катта масофадаги пойгада иштирок этган эдингиз?\n– Февраль ойининг охирларида Туркияда ўқув-машғулот йиғинида бўлганимизда бунчалик катта мусобақада куч синашган эдик. Барчамиз пойгаларни соғинганимиз аниқ. Энди яна шу каби мусобақалар орқали аввалги спорт формамизни қайтариб оламиз.\n– Фақат Токио Олимпиадасини ўйлаб олиб бориладиган тайёргарлик қачондан бошланади?\n– Ўзи аслида бу ҳам Токио Олимпиадасига тайёргарликнинг бир қисми. Фақат уни ўйлаб олиб бориладиган йиғин эса келаси йил баҳордан бошланади.


“Жаннат оналар оёғи остидами?” ёхуд актёр Фарҳод Бадаловнинг тортишувларга сабаб бўлган сурати\n21:13 / 09.03.2016\nКечагина биз мунис ва мўътабар аёлларимизнинг байрамини нишонладик. Бу кунда ижтимоий тармоқлардаги барча сурат ва изоҳлар, турли хил табриклар ҳам айнан 8 март – Хотин-қизлар байрамига бағишланди. Шу ўринда санъат вакилларининг инстаграм-у, фейсбуклари ҳам ана шундай табриклар, ким қандай совғалар олгани “кўз-кўз” қилинган суратларга тўлиб кетди. Бироқ “Shov-shuv.uz” сайтининг асосчиси Жасур Ҳамроев томонидан фейсбук тармоғига қўйилган сурат қизғин бахс-мунозараларга сабаб бўлди. Унда актёр ва режиссёр Фарҳод Бадаловнинг ўз волидаси оёқларини ювиб, ўпиб қўяётгани тасвирланган.\n«Актёр, продюсер ва режиссёр Фарҳод Бадалов жуда ибратли ишга қўл урди. Респект! Онани қанчалар севиш ва қадрлаш мумкин? Бу борада ҳар кимнинг ўз жавоби бор!», — дея Жасур Ҳамроев суратга ўз фикрини ёзиб қолдирган. Коллаж қилиб терилган мазкур фотосурат Жасур Ҳамроев сайти номидек тармоқ фойдаланувчилари орасида катта “шов-шув”га айланди, қолди.\nҚизиғи шундаки, бахс ва тортишувлар шу даражада авж олдики, ҳаттоки Бадаловнинг ўзи ҳам салбий фикрларга қарши жавоб ёзишга мажбур бўлди:\n“Ҳайвонга қанчалар бермагин таълим, ит бўлур, эшак бўлур, асло бўлмас одамий, деган экан бобомуз Мир Алишер Навоий. Пиарми, бошқами, қўлимдан келибди, қилдим. Бу биринчиси ҳам эмас. Қўлингдан келса, қилларинг. Ёқмаса, индамай ўтказвориш мумкин. Шартми кимлигини кўрсатиш, гап эгасини топади”.\nТоҳир Ёқубов исмли фойдаланувчининг “Шўрлик она...” деб ёзган изоҳига эса актёр шундай жавоб қайтарди:\n“Ҳой, ақлли, булар мени жаннатим-онам, сандадур шўрлик она. Онамга тил теккизма, агар бу дунёда она кимлигини билсанг”.\nСуратга билдирилган изоҳва “насиҳатлар” орасида бу ишдан ўрнак олганлар, ижобий мулоҳаза билдирганлар ҳам топилди.\nГулчеҳра Раҳматова: “Бу расмларни кўриб кўзларимдан ёш оқиб кетди. Бу таниш ҳолат.\nБир кун фарзандларимни боғча ва мактабга жўнатиб, онаизоримдан хабар олай деб уйимизга борсам, яқинда Саратов ҳарбий билим юртини битириб келган укам онамнинг оёқларини тоғорачада ювиб, тирноқларини тозалаб турган экан.\nМен эшикдан кириб, бу ҳодисани кўриб, онагинамнинг кўзларига боқдим. ОНАМ жуда хурсанд эдилар. Биз қизлар баъзи вақт ўз рўзғор бола-чақамиз билан бўлиб, аҳамият бера олмай қолишимиз мумкин. Аммо Жасурга ухшаган синчков угиллар доим бор булсин.\nОнахон Жасуржонга тўғри меҳр бериб ўстирган эканлар. Умрингиз узоқ булсин.”\nОйбек Жумаев: “Гап бўлиши мумкин эмас, тасанно!!!”\nНилуфер Юсупова: “Ҳамма оналарга шундай ўғиллар насиб этсин”.\nАммо изоҳлар орасида чидаб бўлмас даражадаги фикрлар, одатдагидек, “қимматли” маслаҳатлар, бир-бирига ўзининг қанчалик зўрлигини исботлашга уринаётган “ботирлар”ни кўриб, ачинишни ҳам, ҳайрон қолишни ҳам ёки кулишни ҳам билмай қоласиз.\nХалқимизда бир ажойиб мақол бор: “Жаннат оналар оёғи остидадир”. Бу мақолни кези келса, оғзимизни тўлдириб айтишга журъат топа оламиз. Наҳотки ҳоки-пойи жаннатга қиёсланган волидамиз оёқларини ўпиб, кўзга суртиш фойдаланувчилар фикри билан айтганда, бировлар олдидаги манманлик ёки “ҳунук пиар”, “жирканч иш” ҳисобланса?!\nНима бўлганда ҳам, машҳур “юлдуз” номига эга бўла туриб, ижтимоий тармоқларда ўз қоматини барчага “кўз-кўз” қилгандан кўра, сенга бор меҳрини бериб, ўсиб-улғайтирган ота-онасига ҳурматни намойиш этган афзалроқдир. Фақат бу ҳурмат суратларда ёки тилда эмас, балки дилда бўлса бас.\nЯна ким билсин, барчанинг бу борада ўз фикри, дунёқараши бор.


Bloomberg: Саудия Арабистони олтин қазиб олишни икки марта оширмоқчи\n23:10 / 24.11.2016 5862\nСаудия Арабистонидаги энг йирик олтин қазиб олувчи Saudi Arabian Mining Co. компанияси 2020 йилгача олтин қазиб олишни икки мартадан кўпроққа оширмоқчи ва шу билан давлат иқтисодиётининг нефтга боғлиқлигини камайтирмоқчи. Бу ҳақда Bloomberg ахборот агентлиги хабар бермоқда.\nШунингдек, компания бошқа захиралар: алюминий ва аммиак олишни ҳам оширмоқчи. Маълум қилинишича, олтин қазиб олиш 2016 йилдаги 200 минг унциядан 500 минг унциягача оширилади. Алюминий ишлаб чиқариш эса 760 минг тоннадан 1 млн тоннагача ошади.\nСаудия Арабистони ўзининг иқтисодий дастурига мувофиқ, 2030 йилгача табиий захиралар қазиб олувчи саноат ўсишини кучайтирмоқчи ва нефть-газ секторидан ташқарида кўпроқ иш ўринларини яратмоқчи.


АҚШ илк бор криптовалюта айирбошлаш платформасига санкциялар киритди\nАҚШ биринчи марта SEUX криптовалюта айирбошлаш платформасига санкциялар киритди. Бу ҳақда АҚШ молия вазирлиги хабар берди.\nМолия вазирлигининг баёнотида айтилишича, Россиядаги филиаллар орқали крипто алмашинуви киберҳужумларда ноқонуний тўловларни амалга оширишга рухсат берган. Бунинг учун камида саккиз турдаги тўлов дастурлари жалб қилинган.\nАҚШ расмийларига кўра, SUEX компаниясининг маълум битимларининг 40 фоиздан кўпроғи ноқонуний ташкилотларга тегишли. АҚШ молия вазирлигининг маълумотларига кўра, бундай криптовалюта биржалари ўзларининг ноқонуний даромадларини олиш мақсадида ноқонуний фаолиятни осонлаштиради.\n2018 йилда ташкил этилганидан буён SUEX юз миллионлаб долларлик крипто валютасини ўтказди — асосан биткоинларда. 2020 йилда ransomware хакерлари, scamrs ва darknet операторларига тўловлар 400 миллион доллардан ошди — бу 2019 йилга қараганда тўрт баравар кўп.\nSUEX OTC криптовалюта брокери Чехияда қонуний рўйхатдан ўтган, лекин мамлакатда фаолият олоиб бормайди. Биржа Москва ва Санкт-Петербургдаги филиалларида, шунингдек, Россия ва Яқин Шарқнинг баъзи бошқа ҳудудларида ишлайди. SUEX криптовалюта активларини ушбу филиалларда нақд пулга айлантириш ва кўчмас мулк, автомобиль ва яхталар каби жисмоний активларга айлантириш имкониятига эга эканлигини даъво қилмоқда.


Муҳаммад Жаҳонгир Алам: Бангладеш Фарғона билан туризм, таълим ва тўқимачилик соҳасида ҳамкорлик қилишга тайёр Бангладеш Халқ Республикасининг Ўзбекистондаги Фавқулодда ва мухтор элчиси Муҳаммад Жаҳонгир Алам билан суҳбат – Фарғона ҳақиқати\nМуҳаммад Жаҳонгир Алам: Бангладеш Фарғона билан туризм, таълим ва тўқимачилик соҳасида ҳамкорлик қилишга тайёр Бангладеш Халқ Республикасининг Ўзбекистондаги Фавқулодда ва мухтор элчиси Муҳаммад Жаҳонгир Алам билан суҳбат\nBy ferpravda.uz 15.02.2021 16.02.2021\nМустақиллик санаси – 1971 йил 26 март\nПойтахти – Дакка\nМайдони – 148 460 км2\nАҳолиси – 166 миллион кишидан ортиқ\nДавлат тузилиши – унитар, парламентар республика\nДавлат тили – бенгал тили\nДини – Ислом (сунний)\n2020 йили Бангладешнинг таъсирчан иқтисодий муваффақияти кўплаб мамлакатлар оммавий ахборот воситаларида муҳокама мавзусига айланди. Сабаби, ривожланган давлатлар Covid-19 глобал пандемияси туфайли салбий ўсишни бошдан кечираётган бўлса, Бангладешда юқоридаги вазиятнинг акси ўлароқ, бу борада ижобий натижалар қайд этилди. Шу нуқтаи назардан, Бангладешнинг иқтисодий куч сифатида кўтарилиб бораётганлигини алоҳида таъкидлаб ўтиш лозим.\nХалқаро Валюта Жамғармаси (ХВФ) 2020 йил октябрь ойида “Жаҳон иқтисодий истиқболлари: узоқ ва қийин кўтарилиш” деб номланган ҳисоботида Бангладеш халқи жон бошига ЯИМ 1888 AҚШ долларини ташкил этиб, Ҳиндистонга етиб олганлигини эълон қилди. Маълумот учун, бир неча йил-лар олдин Ҳиндистонда аҳоли жон бошига ЯИМ Бангладешникига нисбатан 40 фоизга юқори эди.\nИқтисодиёти диверсификацияланмаган, турмуш даражаси паст саналган, шунингдек, дунёнинг ривожланмаган мамлакатларидан бири бўлиб қолаётган Бангладеш давлати сўнгги йилларда тўқимачилик, тикувчилик, трикотаж саноатининг муваффақиятли тараққий топишига эришди. Хусусан, жаҳондаги кийим-кечакларнинг иккинчи экспортчиси ва AҚШнинг катта сиғимли бозорларига энг катта маҳсулот етказиб берувчилардан бирига айланди…\nБангладеш Халқ Республикасининг Ўзбекистондаги Фавқулодда ва мухтор элчиси Муҳаммад Жаҳонгир Аламни “Бангладеш мўъжизаси” сири, Ўзбекистон — Бангладешнинг келгусидаги ҳамкорлик йўналишлари ҳамда Фарғонага ташрифи таассуротларини билиш мақсадида суҳбатга чорладик.\n— Жаноб элчи, Бангладешнинг дунёда тўқимачилик маҳсулотларини экспорт қилувчи энг йирик мамлакатлардан бири эканлиги барчамизга маълум. Мамлакатингиз иқтисодиётининг тез суръатларда ўсиши ҳамда бошқа етакчи соҳалар фаолияти ҳақидаги фикрларингиз билан ўртоқлашсангиз.\n— Саволингиз учун ташаккур. Авваламбор, “Фарғона ҳақиқати” рўзномасининг Ўзбекистондаги бетараф ва ишончли янгиликлар манбаи экани боисидан таҳририят жамоасига чексиз ҳурматимни изҳор этмоқчиман. Саволингизга қайтсам, Бангладеш кўп жиҳатдан муваффақият ҳикояларини ярата олди. Биринчиси, шубҳасиз, тўқимачилик соҳасидаги мисли кўрилмаган ютуқларимиз. Мен келтира оладиган бир асосий хусусият шундаки, хотин-қизлар ижтимоий фаолликка жалб этилди. Aнъанага кўра, Бангладешдаги аёллар (ҳатто яхши маълумотга эга бўлганлар ҳам) оиласи учун карьерасини қурбон қилади. Ижобий ечим сифатида фрилансерлик фаолия-ти танланди ва шу тарзда улар уйда туриб ишлашларига имкон яратилди. (Таҳририятдан:Фриланс сўзи инглизча freelance сўзидан олинган бўлиб, free – эркин, lance – найзалини англатади ва бу ибора XIX асрнинг бошларидан мулоқотга кирган. Бу фаолият мустақиллик, эркин иш шакли, уйда ишлаш имконияти, фақат ўзи учун ажратилган ишни бажариш, қулай иш шароитлари, иш ва оила ўртасида мақбул мувозанатга эришиш, қизиқ бўлмаган, ноқулай лойиҳалардан бош тортиш каби афзалликлар беради).\nБу нимага олиб келди? Шубҳасиз, тараққиётга. Ҳозирда тикув-тўқув соҳасида 4,5 миллион нафарга яқин аёл ишлайди. Улар эркаклар билан бир сафда нафақат юртимизда, балки Иордания ва Эфиопиядаги тикувчилик фабрикаларида ишлаётганларини эшитиб, мамнун бўламиз. Аёлларнинг жамият ва давлат қуриш ишларида фаол иштирок этиши, шунингдек, Ўзбекистон учун ҳам тақлид қилиши мумкин бўлган муваффақият тажрибасидир.\nФриланcерлик, ишбилармонлик муҳитини яхшилаш, интернетни такомиллаштириш, анъанавий хизматлардан рақамли хизматларга ўтиш, аёллар ва ёшларга имконият яратиб бериш орқали Бангладеш ўз иқтисодиёт мўъ-жизасини яратди. Хусусан, Бангладеш онлайн ишчилар сони бўйича дунёда иккинчи ўринда туради. Ҳозир мамлакатда 650 мингга яқин фрилансерлар мавжуд. Шулардан 500 минг нафари фаол ишлайди ва ҳар йили 100 миллион доллар ишлаб топади. Уларнинг 22 фоиздан кўпроғи ITда, 25 фоизи ижодкорлик ва мультимедиада, ва энг муҳими, 40 фоизи савдо ва маркетингни қўллаб-қувватлаш соҳасида тўпланган. Бундан ташқари, фрилансерлик – бангладешликлар орасида ишсизликка қарши курашишнинг самарали усули. Бунинг учун мамлакатда кўплаб ўқув курслари мавжуд.\nИшбилармонлик муҳитини яхшилаш ва янги хорижий инвестицияларни жалб қилиш учун бутун мамлакат бўйлаб 28 та юқори технологик парк барпо этилмоқда (жами 64 та бўлиши режалаштирилган). Энди имконият-\nлар – биз фақат орзу қилишимиз мумкин бўлган 100 га яқин эркин иқтисодий ҳудудлар.\nБангладеш ҳукумати ўз олдига 2021 йилгача мамлакатни 100% интернетга уланишини таъминлашни мақсад қилиб қўйган. Ҳозирда 93 миллион нафар интернет фойдаланувчиси ва 160 миллион нафар мобиль алоқа фойдаланувчиси мавжуд. Бу – Осиё-Тинч океани минтақасида 5-ўринда, дунёда эса 9-ўринда, дегани.\nФуқароларга маъмурий хизматларни кўрсатиш учун 5000 тага яқин замонавий рақамли марказлар мавжуд. Марказларда оддий сертификат олишдан тортиб паспорт бериш каби муҳим хизматлар амалга оширилади.\n– Ўзбек ва бангладеш тадбиркорлари фаолиятидаги ўхшашлик ва фарқлар нимада деб ўйлайсиз? Мамлакатингизда тадбиркорлар учун қандай имтиёз ва эркинлик-лар яратилган?\n– Бангладешлик тадбиркорлар асосан тўқимачилик, чарм, жут, фармацевтика ва қишлоқ хўжалиги соҳаларига, шунингдек, мотоцикл, телевидение, уяли телефон саноати ва бошқаларга ихтисослашган. Ўзбекистонлик тадбиркорлар эса пахта ва калава, автомобиль, қишлоқ хўжалиги маҳсулотлари, тоғ-кон саноати, тўқимачилик, кимё, боғдорчилик, чорвачилик ва қурилиш материаллари ишлаб чиқаришнинг илмини олган. Ўйлайманки, тажриба алмашиш ҳар икки мамлакат халқига кўп томонлама фойда келтиради. Икки мамлакат тадбиркорлари кўплаб соҳаларда ўзаро алоқаларни мустаҳкамлашга ёрдам беришлари мумкин.\nКейинги саволингизга тўхталсам, Бангладеш ҳукумати чет эллик тадбиркорларга бир қатор имтиёзларни тақдим этмоқда. Улардан баъзилари:\nСаноат ҳудудлари, қайта ишлаш ва экспорт зоналаридан ер участкалари ажратиш;\nтармоқлар учун инфратузилманинг мавжуд бўлишига ёрдам бериш;\nхорижий ва маҳаллий инвес-торлар ўртасида дўстона алоқа ўрнатиш;\nчет эл инвестицияларини давлат мусодарасидан ҳимоя қилиш;\nдаромад солиғи тўғрисидаги тегишли қарорлар рўйхатида кўрсатилган соҳаларда ишловчи хорижий техник ходимларни даромад солиғидан 3 йилгача озод қилиш.\nХорижий тадбиркорларга, шунингдек, солиқ таътили (Дакка ва Читтагонг зонаси 5 йил, Ражшаҳи, Кҳулна, Силҳет, Барисал ва Читтагонгдаги учта саноат зонаси 7 йил муддатда) ҳамда худди маҳаллий тадбиркорлар сингари муаллифлик ҳуқуқи ва ҳақини олиш каби имтиёзлар мавжуд. Шунингдек, инвестиция қилинган капитал, фойда ва дивидендларни қайтариш тўлиқ ҳажмда ўтказилиши, тадбиркорлар ўзлари танлаган ишчиларни жалб қилишлари мумкин. Чет эллик ишчилар учун кўп марталик кириш визаси берилади. Хорижий тадбиркорларга интеллектуал мулк ҳуқуқларини ҳимоя қилиш ва бошқа кўплаб қулайликлар тақдим этилади.\n– 2020 йилнинг ноябрь ойида “Uzbekistan GTL” лойиҳаси дои-\nрасида Қарши шаҳридаги инжиниринг компаниясида 329 нафар бангладешлик иш билан таъминланди. Жами 888 нафар бангладешлик меҳнат муҳожири Ўзбекистонга келиши айтилган. Бангладеш ҳукуматининг чет элда муқобил меҳнат бозорларини излашига нима сабаб бўлмоқда?\n– Бангладеш – малакали ва ярим малакали ишчи кучининг улкан бозоридир. Тахминан 1,1 миллион нафар бангладешлик ишчи Яқин Шарқ мамлакатлари, Сингапур, Корея, Малайзия, AҚШ, Буюк Британия ва кўплаб Европа мамлакатларида меҳнат қилмоқдалар. Улар самимий, пунктуал, меҳнатсевар ва итоаткор бўлгани учун халқаро меҳнат бозорида уларга талаб катта. Чет элга жўнатишдан олдин улар одатда Бангладешда ташкил этилган Техник институтларда Корея, Япония, Германия, Саудия Aрабистони, Қувайт, БАА ва бошқа биродар давлатлар мутахассислари кўмагида амалий машғулотлар ўтадилар. Эслатиб ўтамиз, Бангладеш 166 миллион аҳолиси бўлган мамлакатдир. Ҳукуматимиз ушбу улкан аҳолини оила, жамият ва мамлакатимизга юк бўлиш ўрнига, уни бойликка айлантиришга ҳаракат қилмоқда. Биз инсон ресурсларини ривожлантириш соҳасида катта ютуқларга эришдик. Эшитишимча, Ўзбекистондаги қўшма корхоналар Туркия, Ҳиндистон, Россия каби бошқа мамлакатлардан ишчилар олиб келмоқда. Худди шу тарзда Бангладешнинг малакали ишчилари ҳам Ўзбекистондаги юқори технологияли қўшма корхона лойиҳаларига ўз ҳиссаларини қўшишлари мумкин. Бангладешлик ишчилар ҳар қандай лойиҳани белгиланган муддатда бажарадилар.\n– Фарғонага ташрифингиздан олган таассуротларингиз билан ўртоқлашсангиз. Қайси жиҳатлар эътиборингизни тортди? Сизнингча, келажакда қайси соҳаларда амалий ҳамкорликни йўлга қўйиш истиқболли бўлади?\n– Фарғона вилоятини ривожлантириш, шунингдек, Бангладеш —Ўзбекистон ўртасидаги муносабатларни мустаҳкамлаш учун вилоят ҳокими жаноб Хайрулло Бозоровнинг узоққа мўлжалланган режа ва мақсадлари мени ҳайратлантирди. Фарғона вилоятининг истиқболли режалари ва дастурлари билан бирга ҳудуднинг потенциал имкониятлари ҳам таҳсинга лойиқ. Мен жаноб ҳокимнинг Бангладешга ташриф буюриш режаси ва муносабатларимизни янги босқичга кўтариш учун қилаётган саъй-ҳаракатларини қадрлайман.\nБундан ташқари, ипакчилик саноати, Марғилонда ипакдан тайёрланган матолар, кийим-кечаклар ва гиламлар, машҳур Риштон сопол идишлари ва кулолчилик буюмлари мени жуда ўзига маҳлиё қилди. Бангладеш Фарғона билан тўқимачилик, таълим ва туризм соҳасидаги тажрибаларини баҳам кўришга, ҳамкорлик қилишга тайёр. Таъкидлаш жоизки, Бангладеш тикувчилик соҳасида катта тажриба тўплаган, Ўзбекистонда эса сифатли пахта ва яхши ишчи кучи бор. Бундан ташқари, Ўзбекистон МДҲ давлатларига божсиз кириш ҳуқуқига эга. Фарғона вилоятидаги ушбу қулай сармоявий муҳит икки томонлама манфаатли қўшма корхоналар ташкил этишга ёрдам беради.\nСуҳбат чоғида Бангладеш Халқ Республикасининг Ўзбекистондаги Фавқулодда ва мухтор элчиси Муҳаммад Жаҳонгир Алам ўз давлатида сифатли пахта толаси, фармацевтика маҳсулотлари, ҳар хил турдаги зираворлар, шунингдек, пиёз, саримсоқпиёз, қовун, айниқса, олма, ўрик каби янги узилган меваларга Бангладешда эҳтиёж мавжудлигини таъкидлади. Шунингдек, туризмни ривожлантириш борасида ҳам бир қанча таклифларни айтиб ўтди. Вилоятимизда Шоҳимардон, Ёрдон, Водил тоғ-тоғолди ҳудудлари, Хўжа Маъоз, Саткак ота, Ҳувайдо мақбаралари каби кўплаб диний қадамжолар мавжудлиги Бангладешдан сайёҳларни жалб қилиш, Бангладешда эса дунёдаги энг узун денгиз пляжи, қуёш чиқиши ва ботишини томоша қилиш мумкин бўлган Куаката денгиз бўйи майдони, Ҳазрат Шоҳжалол, Ҳазрат Шоҳ Параннинг боғлари ҳамда мозорлари каби кўплаб археологик аҳамиятга эга гўзал мас-канлар борлиги ва бу ўзбек халқининг Бангладешга ташрифи учун яхши сабаб бўлиши мумкинлигини таъкидлади. У савдо алоқалари ва туризмни кенгайтириш мақсадида Дакка-Тошкент ўртасида тўғридан-тўғри йўловчилар парвозларини тиклаш, пахта ва ип-калава саноати соҳасида қўшма корхоналар қуришни таклиф қилди.\nБугунги таклифлар эртанги йирик лойиҳаларга асос бўлса ажаб эмас.\n“Фарғона ҳақиқати” газетаси махсус мухбири\nСевара АЛИЖОНОВА суҳбатлашди.\nТурар жойлар ўртасидаги қурилишлар тўхтатилади


Ўзбекистонда мева-сабзавотларнинг экспорт ҳажми ошмоқда - Ўзбекистон Республикаси Қишлоқ хўжалиги вазирлиги\nКейинги йилларда маҳсулотни саралаш, қадоқлаш, қайта ишлаш ва экспорт қилиш бўйича 31 та агрологистика маркази ташкил этилди. Жорий йилда 1,3 миллиард АҚШ доллари қийматидаги 1,5 миллион тонна мева-сабзавот экспорт қилинди. Мева-сабзавот маҳсулотларининг 3,5 миллион тоннаси қайта ишланиб, 350 миллион долларлик тайёр маҳсулот экспорт қилинди.\nБу масалага жорий йилда алоҳида эътибор қаратилиб, 1 триллион 37 миллиард сўм миқдорида инвестиция маблағлари жалб этилиб, 254 минг тонна қувватга эга бўлган 180 та мева-сабзавот маҳсулотларини қайта ишлаш, сақлаш ва логистика марказлари барпо этилди.\n2020 йилда мева-сабзавотлар экспортини 2,5 миллиард долларга, яқин уч йилда эса 5 миллиард долларга етказиш режалаштирилган. Албатта, маҳсулотларнинг маълум қисми юқоридаги келишувга кўра Европа иттифоқи бозорларига етказиб берилади.


Тиббиёт ходимлари куни муносабати билан Ўзбек Миллий академик драма театрида тантанали байрам тадбири бўлиб ўтди. Унда Ўзбекистон Республикаси Олий Мажлиси Сенати аъзолари ва Қонунчилик палатаси депутатлари, давлат, жамоат, халқаро ташкилотлар вакиллари, олимлар, шифокорлар ҳамда оммавий ахборот воситалари ходимлари иштирок этди.\nТадбирни Ўзбекистон Республикаси Соғлиқни сақлаш вазири Алишер Шадманов кириш сўзи билан очиб, Президентимиз раҳнамолигида мамлакатимиз тиббиётида эришилган натижалар ва амалга оширилаётган кенг кўламли ислоҳотлар хусусида сўз юритди. Жумладан, ўтган қисқа вақт мобайнида тизим фаолиятини янада такомиллаштириш мақсадида қабул қилинган қарор ва фармонлар ҳамда улар ижросини таъминлаш борасидаги изчил ишлар тўғрисида тўхталиб, сана муносабати билан соҳа ходимлари меҳнатини эътироф этди. Айтиш жоизки, бу йилги байрам тадбири ҳар галгидан ҳам янада юқори савияда ўтказилди. Нуфузли анжуман аввалида соҳа ривожига кўп йиллик фидокорона меҳнатлари билан муносиб ҳисса қўшиб, эл ҳурматига сазовор бўлган бир гуруҳ тиббиёт ходимлари – Ўзбекистон Қаҳрамонлари, академиклар, Давлат мукофоти лауреатлари, фахрийлар ҳамда тиббиёт ривожида астойдил меҳнат қилиб келаётган ҳамкор вазирликларнинг вакилларига алоҳида ҳурмат кўрсатилди.\nҚаҳрамони, Олий Мажлис Сенатининг Фан, таълим, маданият ва спорт масалалари қўмитаси раиси:\n– Тиббиёт шундай соҳаки, ундаги ҳар қандай қарорнинг замирида инсон тақдири ётади. Бу касб эгалари зиммасида доимо улкан масъулият туради. Айни вақтда соҳада қанчадан-қанча Ўзбекистон Қаҳрамонлари, академик, олим, профессор, фан докторлари ва ўз касбининг фидойилари фаолият олиб бормоқда. Ҳозирга қадар улар иштирокида амалга оширилган ишлар, қўлга киритилган ютуқлар аҳоли саломатлигини таъминлаш баробарида, мамлакатимизнинг халқаро майдондаги нуфузини мустаҳкамлашга ҳисса қўшмоқда. Бугун Президентимиз томонидан соғлиқни сақлаш масаласига қаратилаётган эътибор эса мазкур фаолиятларни янада такомиллаштиришга хизмат қилмоқда. Эътирофлиси шундаки, тиббиётнинг ҳар бир йўналиши Юртбошимиз назаридан четда қолаётгани йўқ. Хусусан, халқимизни арзон дори-дармон воситалари билан таъминлаш, оналик ва болаликни муҳофаза қилиш, шошилинч тиббий ёрдамни такомиллаштириш, бирламчи бўғин фаолиятини янада яхшилаш, хусусий сектор, ихтисослашган малакали тиббий ёрдамни ривожлантириш ва тиббий таълим тизимини замон талаблари даражасида ташкиллаштиришга оид қабул қилинган меъёрий ҳужжатлар ҳамда улар ижроси фикримизнинг ёрқин ифодасидир. Ёки шу вақтга қадар хориж клиникаларида фаолият юритиб келаётган 50 нафардан ортиқ ўзбекистонлик мутахассиснинг юртимизга қайтиб фаолият юритаётганликлари, ҳудудларда аҳолига яқинлаштирилаётган ихтисослашган тиббий ёрдамларнинг тўғри йўлга қўйилаётганлиги, бу албатта, давлатимиз раҳбарининг инсон саломатлиги ва унинг турмуш фаровонлигига қаратилган эзгу мақсадидир. Бугунги анжуман эса соҳадаги чинакам фидойилар меҳнатининг муносиб эътирофи бўлди.\nультратовуш диагностикаси кафедраси мудири,\n"Йилнинг энг яхши профессори" номинацияси 2-ўрин соҳиби:\n– Бугунги кунда мамлакатимизда соғлиқни сақлаш тизимида кенг кўламли ислоҳотлар олиб борилаётгани барчамизни қувонтиради. Мана, мазкур тадбирда таъкидланганидек, ўтган вақт мобайнида давлатимиз раҳбари соҳа мутасаддилари билан бир неча бор йиғилиш ўтказиб, тизим фаолиятини янада такомиллаштириш борасида алоҳида кўрсатмалар, қимматли таклифлар берди. Шунингдек, бугунга қадар соҳани комплекс ривожлантиришга қаратилган ўттиздан ортиқ фармон ва қарорлар эълон қилинди. Бундан кўриниб турибдики, тиббий хизмат сифатини ошириш, аҳоли саломатлигини мустаҳкамлаш билан боғлиқ масалалар Президентимизнинг доимий диққат марказида бўлиб келмоқда. Олиб борилаётган илмий изланишлар, хорижий мутахассислар билан ўзаро тажриба алмашишлар учун барча шароит ва имкониятлар яратилмоқда. Ҳудудларда аҳолига кўрсатилаётган тиббий хизмат сифатини янада яхшилаш мақсадида жойларда ишлаш ташаббуси билан чиққан етакчи мутахассислардан 134 нафари вилоят кўп тармоқли тиббиёт марказлари ҳамда даволаш муассасаларига юборилди. Айтиш муҳимки, бу ислоҳот соҳа ривожини таъминлашга қаратилган энг мақбул тажриба ва бу, албатта, ўзининг ижобий самарасини беради. Кўрсатилган эътибор ҳамда билдирилган ишонч учун миннатдорман.\nТиббиётимизнинг яна бир ютуғи\nЖорий йилда фан ва техника йўналишида мамлакатимизнинг биринчи даражали Давлат мукофотига Республика ихтисослаштирилган педиатрия илмий-амалий тиббиёт маркази илмий бўлим раҳбари, профессор Флора Иноятова, Республика ихтисослаштирилган педиатрия илмий-амалий тиббиёт маркази директори, профессор Дилором Аҳмедова, марказ профессори, ТошПТИ кафедра мудири ва тиббиёт фанлари доктори Шавкат Амоновларнинг тадқиқоти лойиқ деб топилган бўлса, иккинчи даражали Давлат мукофоти эса профессор Мирзағолиб Тиллашайхов, Ўзбекистон Республикаси Соғлиқни сақлаш вазирлиги бош фтизиатри, тиббиёт фанлари доктори Наргиза Парпиева, тиббиёт фанлари номзоди Вера Белоцерковецларга насиб этди. Бу албатта, Ўзбекистон тиббиётининг юксак мувафаққиятидир.\n"Йилнинг энг яхши шифокори" кўрик-танловида 13 та номинация бўйича\nғолиб бўлганлар аниқланди:\n"Йилнинг энг яхши умумий амалиёт шифокори";\n"Йилнинг энг яхши тез тиббий ёрдам шифокори";\n"Йилнинг энг яхши санитария-эпидемиология хизмати ходими";\n"Йилнинг энг яхши врач-лаборанти";\n"Йилнинг энг яхши соғлиқни сақлаш ташкилотчиси";\n"Йилнинг энг яхши жарроҳи";\n"Йилнинг энг яхши акушер-гинекологи";\n"Йилнинг энг яхши педиатри";\n"Йилнинг энг яхши терапевти";\n"Йилнинг энг яхши профессори";\n"Йилнинг энг яхши доценти";\n"Йилнинг энг яхши ўқитувчиси";\n"Йилнинг энг яхши илмий ходими".\nСурхондарё вилояти Бойсун тумани тиббиёт бирлашмаси\n6-қишлоқ оилавий поликлиникаси умумий амалиёт шифокори,\n"Йилнинг энг яхши умумий амалиёт шифокори" номинацияси\n– Тиббиёт соҳасида амалга оширилаётган ислоҳотлар натижасида бугун юртимизнинг энг чекка ҳудудларида яшаётган аҳоли ҳам сифатли тиббий хизматлардан баҳраманд бўлмоқда. Жумладан, тадбирда айтиб ўтилганидек, биргина бирламчи тиббий-санитария ёрдамини такомиллаштиришга оид қарор ижросида 793 та қишлоқ врачлик пункти негизида қишлоқ оилавий поликлиникалари, 441 та тез тиббий ёрдам шохобчаси ташкил этилди. Уларда яратилаётган имкониятлар шаҳарникидан асло фарқ қилмайди, шу билан бирга, 658 та қишлоқ врачлик пункти биноси хизмат уйи сифатида фойдаланиш учун шифокорларга берилди. Қишлоқ оилавий поликлиникаларида 5 турдаги ва Тошкент шаҳар оилавий поликлиникаларида 10 турдаги тор соҳа мутахассислари фаолияти таъминланди. Демак, энди фақат ишлашимиз керак, Президентимиз таъбири билан айтганда халқимизнинг розилигини олишимиз зарур. Бугунги фаолиятларимиз айни шу мақсадга қаратилган. Ўтган қисқа вақт ичида амалга оширилган ишлар ва олдинда турган вазифалар фикримизнинг ёрқин ифодасидир. Ҳозирга қадар бирор бир натижага эришган бўлсак, бу аввало, мамлакатимиз тиббиётининг ютуғидир. Келгусида бажариладиган ишлар эса соҳа истиқболини белгилаб беради. Кўрсатилган рағбат учун ўз миннатдорлигимни билдираман, ва албатта, халқимиз олдидаги бурчимиз ҳамда касб масъулиятига жиддий эътибор қаратамиз.\nҚорақалпоғистон Республикаси Нукус шаҳри\n4-оилавий поликлиникаси умумий амалиёт шифокори,\n"Йилнинг энг яхши педиатри" номинацияси\n– Бугун мамлакатимизда тиббиёт соҳасига қаратилаётган эътибор соҳа тараққиётини янги босқичга олиб чиқмоқда десак, муболаға бўлмайди. Амалдаги ислоҳотлар эса аҳолига кўрсатилаётган тиббий ёрдам сифатини яхшилашга хизмат қилмоқда. Бундан нафақат халқимиз, балки тиббиёт ходимлари ҳам мамнундир. Сабаби, яратилаётган шарт-шароитлар эвазига ишимиз самарадорлиги ошиб, кўзланган мақсадларга эришишимиз осон кечмоқда. Ҳали олдинда қилиниши лозим бўлган ишларимиз жуда кўп, шундай бўлсада бугун камтарин фаолиятимиз давлатимиз, Соғлиқни сақлаш вазирлиги томонидан юқори баҳоланди. Бу биз шифокорлардан касбимизга нисбатан фидойилик, ўз устимизда тинимсиз ишлаш, энг муҳими, аҳоли саломатлигини мустаҳкамлаш борасидаги фаолиятимизга янада масъулият билан ёндашишни талаб этади. Бундан кейинги шиоримиз: аҳоли саломатлиги – шифокор муваффақияти, мазмунидаги олий мақсаддан иборат бўлади.\nАндижон вилояти Пахтаобод туман тиббиёт бирлашмаси\nкўп тармоқли поликлиникаси врач-терапевти,\n"Йилнинг энг яхши терапевти" номинацияси\n– Фаолиятим мобайнида халқимизга фойдам теккан бўлса, мен бундан беҳад бахтиёрман. Аслида биз шифокорларга бу даражадаги рағбат, эътироф эмас, беморлар ёки маслаҳатимиз сингган одамларнинг раҳмати, меҳнатимиздан розилиги энг юксак мукофотдир. Тиббиёт муассасамизда ҳам давлатимиз раҳбари илгари сураётган мақсад-вазифалар асосида ишлар йўлга қўйилган. Жумладан, аҳоли саломатлиги муҳофазасини таъминлашда талаб этиладиган замонавий асбоб-ускуналар, янги технологиялар келтириб ўрнатилган. Бундан ташқари, ислоҳотлар самарасида она ва бола саломатлигини яхшилаш йўлида туман ва шаҳар тиббиёт бирлашмалари бошлиғининг оналик ва болаликни муҳофазалаш бўйича муовини лавозимини жорий этиб белгиланганлиги тизим муваффақиятидир. Шунингдек, мутахассислар малакасини мунтазам ошириб бориш бўйича ҳам зарурий чора-тадбирлар ишлаб чиқилиб, унга кўра, ходимлар малака оширишга ҳудуд аҳолисининг талаб ва эҳтиёжларидан келиб чиқиб йўналтирилади. Шунингдек, жойларга борилиб, чуқурлаштирилган тиббий кўриклар ўтказиб келинади. Касбимиз мазмун-моҳиятидан яхши англаймиз, халқимиз саломатлиги – юртимиз бойлигидир. Шу боис, мамлакатимизда соҳага, тиббиёт ходимлари фаолиятига қаратилаётган эътибордан миннатдормиз. Ушбу рағбатни эса масъулият деб қабул қиламиз.\nБухоро давлат тиббиёт институти болалар\nкасалликлари ва неонатология кафедраси таянч докторанти,\n"Йилнинг энг яхши илмий ходими" номинацияси\n– Соҳага қаратилаётган эътибор ва унинг доирасида олиб борилаётган ислоҳотлар мамлакатимизнинг барча ҳудудларида бирдек амалга оширилмоқда. Биргина ўз фаолиятимдан келиб чиқадиган бўлсам, муассасамизда аҳолига сифатли тиббий хизмат кўрсатиш учун барча шароит мавжуд. Айниқса, биз каби ходимларнинг илмий изланишлар билан шуғулланишига ҳам имконият яратилган. Бундан ташқари, хорижий клиникаларнинг етакчи мутахассислари билан ҳамкорликда мураккаб операциялар ўтказилди. Мазкур фаолиятлар муассасамиз шифокорларининг ўз тажрибаларини бойитиш ҳамда янгича маҳорат ва даволаш усулларини эгаллашда муҳим аҳамият касб этмоқда. Очиғини айтсам, ушбу танловда иштирок этиб фахрли ўринни қўлга киритаман деб ўйламагандим. Буни қарангки, камтарона меҳнатимни 1-ўринга лойиқ кўришибди. Бундан беҳад хурсандман. Мазкур мукофотда бутун жамоамизнинг ҳам муносиб ҳиссаси бор. Билдирилган ишонч учун миннатдорлигимни изҳор этаман.\nТадбирда сўзга чиққанлар мамлакатимизда Президентимиз раҳнамолигида тиббиёт соҳасида олиб борилаётган изчил ислоҳотлар моҳиятида, аввало, инсон саломатлиги ва манфаатлари мужассам эканлигини таъкидлаб, халқимизнинг сифатли тиббий хизматларга бўлган эҳтиёжини қондириш, тиббиётни аҳолига янада яқинлаштириш, ҳудудлардаги муассасаларда зарурий шарт-шароитни яратиб бериш устувор масалалардан бирига айланганлигини айтиб ўтди.\nЖорий йил соҳада амалга оширилган ишлар самарадорлиги хусусида сўз юритганда яна бир муҳим йўналиш – миллий эмлаш дастури борасида эришилган натижаларга тўхталиш лозим. Айтиш муҳимки, бу йил юқумли касалликларга қарши эмлаш учун сарфланадиган маблағлар тўлиқ давлат бюджети ҳисобидан қопланди. Аниқроғи, 2017 йил учун 42,3 миллиард сўм маблағ ажратилди. Эмлаш даражаси 99,5 фоизни ташкил этди. Келгуси йилдан бошлаб жаҳонда биринчилардан бўлиб ўсмир қизларни папиллома вирусига қарши эмлаш билан тўлиқ қамраб олиш йўлга қўйилади. Бу ўз ўрнида аёллар ўртасида онкологик хасталикларнинг олдини олиш, репродуктив саломатликни мустаҳкамлашга хизмат қилади. Бундан ташқари, халқимизнинг ҳақли эътирозларига сабаб бўлаётган долзарб масалалардан бири тез тиббий ёрдам хизмати, тизимни керакли дори воситалари билан таъминлаш ҳамда автотранспорт билан боғлиқ муаммолар ижобий ечим топди. Шунингдек, ихтисослаштирилган тиббий хизматни аҳолига яқинлаштириш, бунинг учун Республика ихтисослаштирилган марказларнинг вилоятларда филиалларини ташкил этиш ишлари ҳам жадал олиб борилди. Сил, психиатрия, тери-таносил, онкология хасталиклари бўйича алоҳида дастурлар ишлаб чиқилди. Хусусий тиббиёт муассасалари шуғулланиши мумкин бўлган тиббий ихтисослик турлари 50 тадан 126 тага кўпайтирилди. Таъкидлаш керакки ушбу фаолиятлар ижроси ва самарадорлигида Президентимизнинг мазкур тармоқларни янада такомиллаштириш бўйича қабул қилган фармон ва қарорлари дастуриламал бўлди. Шуни ҳам эътироф этиш зарурки, яна бир муҳим янгилик – мамлакатимиз тиббиёти тарихида илк бор трансплантология бўйича замонавий операцияларни амалга оширишга тайёргарлик кўрилаётганидир.\nТабиийки, давлатимиз соғлиқни сақлаш тизими замон билан ҳамнафас ривожланмоқда. Эришилган натижалар мамлакатимиз тиббиёти истиқлол одимлари билан жадал ривожланаётганидан далолатдир. Бугунги ислоҳотлар эса давр талаби, энг муҳими, халқимиз манфаатларидан келиб чиқиб белгиланмоқда. Амалга оширилаётган ҳар бир жараёнда бевосита аҳолининг фикр ва муносабати инобатга олинаётгани, улар билан мулоқотларда давом эттирилаётгани юртимизда, аввало, инсон манфаатлари эътиборда эканлигининг ёрқин ифодасидир. Ўз ўрнида тизим равнақи ва соҳа ходимларининг меҳнати, фаолияти ҳукуматимиз томонидан давлат даражасида қадрланмоқда. Буни "Ўзбекистон Республикаси Тиббиёт ходимлари кунини белгилаш тўғрисида"ги Қонунга асосан, ҳар йили ноябрь ойининг иккинчи якшанбаси мамлакатимизда Тиббиёт ходимлари куни сифатида кенг нишонланиб келинишида ҳам кўришимиз мумкин.\nТадбирда\tЎзбекистон Республикаси Президентининг Давлат маслаҳатчиси А. Юнусходжаев иштирок этди.\nҲа, қайд этиб ўтганимиздек, эришилган ютуқлар соҳа тараққиётини белгилаб беради. Бироқ, ҳали олдинда қилиниши зарур бўлган вазифалар ҳам талайгина. Сабаби, бирламчи тизим, айниқса, қишлоқ жойларда тизимли патронаж қамрови сифатини яхшилаш, муассасаларнинг моддий-техник базасини мустаҳкамлаш сингари вазифалар мавжуд. Кўрсатилган ҳурмат ва эҳтиром соҳа вакилларини янада изланиш, тажриба ҳамда маҳорат орттиришга бўлган интилишларини кучайтириши шубҳасиздир.\n№ 48, 17.11.2017 « орқага


ЎзА - Университетда халқ депутатлари туман Кенгаши сессияси ўтказилди\n04.06.2018 15:54 Чоп этиш версияси\nЎзбекистон Республикаси Олий Мажлиси Сенати аъзолари, Қонунчилик палатаси депутатлари, вазирлик ва идоралар вакилларидан иборат ишчи гуруҳ томонидан ҳудудни ижтимоий-иқтисодий ривожлантириш, иқтисодиёт тармоқлари ва ижтимоий соҳа аҳволини ўрганиш, амалга оширилаётган ислоҳотлар ижросини таъминлаш бўйича ўтказилган ўрганиш натижалари муҳокама қилинди.\nТуманда жорий йилнинг биринчи чорагида саноат маҳсулотлари ишлаб чиқариш 428,6 миллиард, пудрат-қурилиш ишлари 156,8 миллиард ва чакана савдо айланмаси ҳажми 637,6 миллиард сўмга бажарилган. Бундан ташқари, 2,8 миллион долларлик маҳсулотлар хорижга экспорт қилинган.\nТанқидий руҳда ўтган мажлисда туманни ижтимоий-иқтисодий ривожлантириш борасида амалга оширилаётган ишлар, йўл қўйилган камчиликлар атрофлича таҳлил қилинди. Қайд этилганидек, туман ҳокими, прокурори, ички ишлар бўлими бошлиғи ва давлат солиқ инспекцияси бошлиғи раҳбарлигидаги секторларда ишни ташкил этиш ва аҳоли хонадонларини ўрганиш натижаси бўйича “Йўл харита”ларини шакллантиришда қатор қамчиликлар мавжуд.\nПрезидентимизнинг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарори ижроси доирасида ишчи гуруҳ 10 кун давомида 711 хонадон вакиллари билан мулоқот ўтказди. Мутахассислар томонидан 54 ижтимоий соҳа объекти, 63 маҳалла фуқаролар йиғинининг фаолияти ўрганилди. Депутатлар фуқаролар билан мулоқоти давомида 318 масала кўтарилиб, 85 таси жойида ҳал этилди. Тумандаги 63 фуқароларнинг ўзини ўзи бошқариш органининг 40 таси ўз биносига эга бўлиб, 20 таси бошқа ташкилотлар биносида фаолият юритмоқда, 3 таси ҳалигача бинога эга эмас.\nМутахассислар томонидан аҳолини иш билан таъминлаш масаласига ҳам алоҳида эътибор қаратилди. Айни пайтда туман бандликка кўмаклашиш марказига 347 корхона томонидан 1 минг 777 бўш иш ўрни ҳақида маълумот берилган. Жорий йил ҳудудда икки маротаба бўш иш ўринлари ярмаркаси ўтказилиб, унда 32 нафар фуқаро, 20 нафар ёшлар ҳамда 18 нафар хотин-қизга ишга жойлашиш учун йўлланма берилган.\nСессияда Юнусобод туманини ижтимоий-иқтисодий ривожлантиришга тўсиқ бўлаётган салбий ҳолатларни бартараф этиш, дастурлар ижросини таъминлаш чораларини кўриш масалалари муҳокама қилинди. Ҳар бир сектор амалга оширган ишлар, шунингдек, аниқланган муаммо ва камчиликлар таҳлил этилиб, тегишли тавсиялар берилди. Камчиликларни бартараф этиш юзасидан белгиланган чора-тадбирлар ижросини таъминлашда депутатлар назоратини кучайтириш зарурлиги таъкидланди.


Суриялик қочоқни 60 минг доллар билан қўллаб-қувватлашди\n04:11 / 30.08.2015\nНорвегиялик блогер Indiegogo да ўзига хос кампания ташкиллаштирди. Бундан мақсад суриялик қочоқларга ёрдам қилишдир. Унинг бу фикрга келишига худди шундай сурияликнинг қўлида қизини кўтариб олган ҳолда Ливан кўчаларида ручка сотиб юрган ҳолатидаги сурати сабаб бўлди. Халқаро ОАВларнинг бунга аҳамият қаратиши натижасида бир кунда ўйлангандан ўн карра кўп — 60 минг доллар миқдорида маблағ йиғилди.\nАбдул (чапда) қизи Рим ва ўғли Абдулилл билан\nСуриялик қочоқ атрофидаги гап-сўзлар 25 август куни, норвегиялик блогер Гиссур Симонарсон (Gissur Simonarson) ўзининг микроблогида суриялик қочоқ эркакни Ливаннинг Байрут кўчаларида қидириб юргани ҳақидаги хабарни эълон қилгач пайдо бўлди. Нотаниш эркак бир қўлида қизини кўтариб олганча, яна бир қўлида ручкалар билан шаҳар кезиб юрган.\nСимонарсон бир нечта блогерлар кўмагида Ливандаги суриялик қочоқларга кўмак берувчи ташкилот вакиласи Кэрол Малуф (Carol Malouf) билан танишиб қолди. Унинг ёрдамида нотаниш қочоқ эркакнинг кимлиги аниқланди. Унинг исми Абдул бўлиб, ярим суриялик, ярим фаластинлик экан. У бундан олдин юзлаб қочоқлар истиқомат қиладиган Ярмукдаги лагерда яшаган экан.\n2011 йилдан бери Сурияда давом этиб келаётган фуқаролар уруши туфайли Абдул у ердан мунтазам иш топа олмаган. Унинг қизи Римнинг ёши 4,5 да, ўғлининг ёши эса 9 да. Ҳозирга қадар Малуф унинг оиласидан хабар олиб туради.\nСимонарсоннинг NBC News га берган изоҳига қулоқ осадиган бўлсак жамоатчиликнинг назарига тушиш қочоқни қўрқитиб юборган ва уни топиш анча мушкуллашган.\nУ жуда ҳам қўрқиб кетган, чунки одамлар келиб у билан гаплашишга уринишган. Шу боис у эътиборни чалғитиш мақсадида турли жойларда юрган. Уни қидириб топишга анча вақт кетган. Кимдир биз у билан боғлана олишимиз қулай бўлсин учун унга қўл телефони совға қилган.\nГиссур Симонарсон, Норвегиялик блогер\n27 август куни норвегиялик блогер ажойиб бир кампания ташкил этди. Indiegogo да қўйилган ва “Buy pens” (“Ручка сотиб олинг”) деб номланган хайрия ишидан мақсад Абдул ва унинг оиласи учун 5 минг долларга яқин маблағ йиғиш ва уни қочоқ оиласига моддий ёрдам сифатида тақдим этишдан иборат бўлган.\n28 август куни 58 минг доллар йиғилганидан сўнг, Симонарсон Indiegogo фойдаланувчиларининг нечоғлик фидойи эканликларини эълон қилди. Рейтингда АҚШ ва Буюк Британия биринчи ўринда (ғарбдаги эътироф юзасидан) учинчи ва тўртинчи ўринни БАА ва Саудия Арабистони эгаллади.\nБлогернинг сўзларига қараганда, ЮНИСЕФ аллақачон бу оилага пул жўнатган, аммо уни Абдулга тўғридан-тўғри олиб бориш ўта хавфли. “Балки унга ҳар ой давомида тўсиқларсиз пул етказиб берадиган бирор-бир фонд жорий қилиниши керакдир. Мен бундай муваффақиятга эришаман деб сира ўйламагандим”, — дейди Симонарсон кампания муваффақияти ҳақда гапирар экан.\nСуриялик қочоқларга интернет орқали кўплаб ёрдам беришади. 20 август куни Австриянинг iTunes топ чарти ҳам худди шундай акция уюштирганди.


Венесуэлада президент истеъфосига оид референдум ўтказилади\n17:18 / 22.09.2016\nВенесуэла президенти Николас Мадуронинг ваколатларини муддатидан аввал якунлаш тўғрисидаги умумҳалқ референдуми 2017 йил бошида бўлиб ўтиши мумкин, дейилади Миллий сайлов комиссия ахборотида.\n"Референдум 2017 йил биринчи чораги ўрталарида бўлиб ўтиши мумкин", -деб таъкидланган 22 сентябрь куни эълон қилинган ҳужжатда.\nШу билан бирга, умумхалқ овоз бериш жараёнини ташкил этишнинг шартига ойдинлик киритилган. Хусусан, Венесуэланинг ҳар бир 23 вилоятидаги овоз бериш ҳуқуқига эга фуқароларнинг камида 20 фоизи бу масалани ёқлаб, имзо қўйиши керак. Имзо тўплаш даври 26-28 октябрь кунларига белгиланган.\nҒарб ОАВнинг ёзишича, референдум ўтказилиб, Мадуро ҳукумат тепасидан кетган тақдирда ҳам давлат раҳбарлигини вақтинча вице-президент бажаради ва шу билан социалистлар ҳокимият тепасида қолади. Бироқ, мухолифат 2017 йилда референдум ўтказиб, Мадуро керакли овозни тўплай олмаса, янги президентлик сайлови ўтказилади.\nВенесуэла референдум Николас Мадуро


Posted on Wednesday, January 23, 2013\tby TURONZAMIN\nДавосда даволаниш мумкинми?\nБугун Швейцариянинг Давос шахрида аньанавий умумжахон иқтисодий форуми ўз ишини бошлайди. Бу йилги анжуман кун тартибида энг асосий масала бўлиб охириги 5 йил мобайнида йилдан-йилга иқтисодни камида 8% лик ўсиш суратларини таъминлаган Ўзбекистон тажрибасини мухокамаси масаласи бўлиб турибди. Бунинг учун Давосга 60 дан ошиқ давлат рахбарлари ва жахоннинг деярлик барча нуфузли молия ташкилотлари вакиллари йиғилишган.\nБугунги кунда ривожланган давлатларни қамраб олган иқтисодий бўхронлар пайтида Ўзбекистон иқтисодини барқарорлигини таьминланиш йўл-йўриқлари форумга йиғилган барча мутахассисларда нихоятда катта қизиқиш уйғотмоқда. Тажриба билан ўртоқлашиш учун Ўзбекистондан 56 нафар халқ хужалигини турли тармоқлари рахбарлари ва йирик тадбиркорлар Давосга ташриф буюришган.\nЖумладан “Такилант” исмли Ўзбек-Арман-Гибралтар қўшма корхонаси Бош директори Гаяне Авакян молиявий бўхрон туфайли Швеция ва Швейцариядаги 275 млн АҚШ доллар маблағи музлатилгани унинг корхонасига заррача таьсир қилмагани ва маблағлар келиб тушиши хеч ҳам камаймагани тажрибасини ёритиб беради.\nШунингдек Гаяне-хоним молиявий хамкори бўлган Бекзод Ахмедовни қидириб топишга мўлжалланган 2 млн. долларлик “Ўйла, изла, топ” лойиҳасини тақдимотини амалга оширади. “Узавтойўл” концерни рахбари М.Абдуллаев Буюк келажак сари олиб борадиган катта йўл қурилиши хақида мутахассислар билан фикр алмашади. “Ўзбекэнего” ва “Ўзбекнефтегаз” рахбарлари И.Босидов ва М.Файзуллаевлар аҳолини сурункали ва тўхтовсиз “свет” ва газ таьминоти тажрибаси билан ўртоқлашиши кўзда тутилган.\nИқтисодий барқарорликни таьминлаш жараёнида коррупция билан курашиш тажрибасини Ўзбекистонлик сенатор Светлана Ортиқова ёритиб беради. Унинг Ўзбекистонда прокурорлар пора олишидан хабари йуқлиги хақидаги баёноти форум иштирокчилари орасида катта шов-шувга сабаб бўлди.\nСенатор бунга изоҳ берар экан, баьзида прокурорларни хайдовчилари бундай номақул ишларга қўл уриш холатлари мавжудлигини таькидлаган. “Ўзбектуризм” мутахассислари собиқ СССРнинг деярлик барча бурчакларига Ўзбекистонлик мутахассисларни юборилишини таьминлаш кўргазмасини тақдим қилишади.\nДавос Форумида Ўзбекистон халқ хўжалигини бошқа тармоқларидаги ютуқлари, жумладан олтин, пахта, мис, уран хом-ашёсини чет элга “бехит” сотишни замонавий технологиялари намоён қилинади. Анжуман иштирокчилари учун олиб борилган Ўзбекистон Президентининг китоблари қўлма-қўл бўлиб кетганлиги хабар қилинмоқда.\nХабарларни кузатишда давом этамиз. 2013-йил 23-январ Тошкент шахри М.Мансур


Текширувларнинг 2 та тури бекор қилинди. Қайсилари қолди? | NORMA.UZ\nТекширувларнинг 2 та тури бекор қилинди. Қайсилари қолди?\nПрезидентнинг 27.07.2018 йилдаги «Тадбиркорлик субъектларининг ҳуқуқлари ва қонуний манфаатларини ҳимоя қилиш тизимини янада такомиллаштириш чора-тадбирлари тўғрисида»ги Фармонини таҳлил қилишда давом этамиз. Ҳужжат иловаларсиз ЎзАда жойлаштирилган.\nЭслатиб ўтамиз, Президентнинг 5.10.2016 йилдаги ПФ–4848-сон Фармони билан 1.01.2017 йилдан бошлаб қуйидагилар бекор қилинган:\nмуқобил текширишлар – турли солиқ тўловчиларда бўлган ва операциялар ягоналиги билан ўзаро боғланган ҳужжатларни солиштириш. Солиқ текширувларини ўтказиш чоғида солиқ тўловчи учинчи шахслар билан операцияларни солиқ ҳисобида тўғри акс эттирганлиги тўғрисида қўшимча ахборот олиш зарурати юзага келганда, уларга нисбатан ўтказилган;\nрежадан ташқари текширишлар, юридик шахс тугатилаётганда, шунингдек қонунчилик бузилганлиги ҳолатлари бўйича фақатгина Назорат қилувчи органлар фаолиятини мувофиқлаштирувчи Республика кенгаши қарорига мувофиқ ўтказиладиган қисқа муддатли текширувлар бундан мустасно (батафсил – бу ерда).\nБироқ 2018 йил 1 апрелдан бошлаб Республика кенгашининг фаолиятига барҳам берилди. Унинг ўрнига Бош прокуратура текширишларни махсус электрон тизим орқали мувофиқлаштиради. Параллель равишда Президентнинг 22.01.2018 йилдаги ПФ–5308-сон Фармони билан молия-хўжалик фаолиятини режали текширишга, яъни режали тафтишга (жиноят ишлари бўйича тафтиш билан чалкаштирманг, батафсил – бу ерда) 2 йил муддатга мораторий эълон қилинди.\nҚабул қилинган ҳужжат билан айрим турдаги текширишларни бекор қилишнинг янги босқичига йўл очиб берилди. Чунончи, 1.09.2018 йилдан бошлаб қуйидагилар бекор қилинди:\nтадбиркорлик субъектларининг молия-хўжалик фаолияти билан боғлиқ бўлмаган режали текширувлар (яъни мораторий остига тушмаган ва ёнғинга қарши, санитария, энергетика назорати, давлат ветеринария хизмати ва бошқа органлар томонидан ўтказилаётган режали текширувлар);\nтадбиркорлик субъектлари фаолиятида ўтказиладиган назорат тартибидаги текширувлар – назорат органлари ўтган текширишда қайд этилган ҳуқуқбузарликларни хўжалик юритувчи субъектлар бартараф этганлигини текшириши.\nШу тариқа, 1.09.2018 йилдан бошлаб, илгаригидек, қуйидагилар ўтказилади:\nжиноят ишлари доирасида ўтказиладиган молия-хўжалик фаолиятини текшириш (тафтиш) (ЖПКнинг 22-1-бобига қаранг);\nюридик шахс тугатилиши муносабати билан молия-хўжалик фаолиятини текшириш (тафтиш);\nжисмоний ва юридик шахсларнинг қонунчилик бузилганлиги ҳолатлари бўйича берган мурожаатлари асосида ўтказиладиган қисқа муддатли текширувлар;\nнақд пул тушуми келиб тушиши хронометражи;\n2018 йилдан жорий этилган солиқ мониторинги ҳамда хўжалик юритувчи субъектлар ходимларининг ҳисоботдаги ва ҳақиқатдаги сони мувофиқлиги устидан мониторинг.\nУшбу санадан бошлаб қуйидаги тартиб жорий этилади:\nБош прокуратура тадбиркорлик субъектлари фаолиятида ўтказиладиган текширувларни мувофиқлаштириш бўйича ваколатли орган ҳисобланади;\nтадбиркорлик субъектлари фаолиятида ўтказилган текширувларнинг натижалари назорат қилувчи органлар томонидан текширув тамомлангандан кейин 3 кун давомида Текширувларни электрон рўйхатга олиш ягона тизимига киритилади.\nТадбиркорлик субъектлари молия-хўжалик фаолиятини режали текшириш 2020 йилда тикланади ҳамда 2018 ва 2019 йиллардаги даврни қамраб олиши мумкин.


31 июл 2021, Тошкент вақти: 13:07\nИллюстрация. Мақолада тилга олинган шахсларга бу суратнинг алоқаси йўқ.\nЎзбекистон Бош прокуратурасига яқин мулозимнинг Озодликка айтишича¸ “ Устидан жиноий иш очилиб ҳибсда қолаëтган собиқ Бош прокурорнинг ўғли Алишер Қодировнинг қочиб кетгани ҳамда айни жиноий иш доирасида ҳибсга олинган Тошкент шаҳар прокурори биринчи ўринбосари Мирағлам Мирзаевнинг ўғли Абдурашид Мирзаевнинг қочишга уринган пайтда қўлга олиниши ортидан гувоҳларнинг шаҳарни тарк этмаслик масаласига эътибор кучайган”\nОзодлик билан суҳбатлашган мулозим "Шариф Иноятов ва Бобур Парпиевга нисбатан жиноят иши очилмагани ва улар Бош прокуратура назоратидаги учдан ортиқ жиддий жиноят ишларида гувоҳ сифатида ўтаётгани учун ҳаракатланиш эркинлиги вақтинча чекланган"ини айтди.\nТадбиркорлар Шариф Иноятов ва Бобур Парпиевларнинг айнан қайси жиноят ишларида гувоҳ ëки фигурант эканлигига Озодликда инкор ëки тасдиқ йўқ.\nЎзбекистон Бош прокуратураси матбуот хизмати ходими 2 апрель куни Озодлик саволига жавобан: “Бу маълумот Бош прокуратура матбуот хизматига етиб келмади. Шундай маълумот келиши билан¸ агар лозим топсак, прокуратура сайтида тақдим қиламиз”, деди.\nOrient Finans Bank¸ ва Uzgardens ширкатининг исми сир қолишини истаган Тошкентдаги ходимига кўра¸ Шариф Иноятов ва Бобур Парпиевларнинг паспортларида республикадан чиқишга изн берувчи стикерлари ( Халқ орасида ОВИР стикери - таҳр) бўлган.\nUzgardens ширкати раҳбарларининг сафар ҳужжатларини расмийлаштириш билан шуғулланадиган бу ходим Озодлик билан суҳбатда “бу ҳолат тадбиркорнинг ҳаракат эркинлигини чекловчи ва қонунга зид” эканлигини таъкидлади.\nЎзбекистон Адлия вазири мулозими 2 март куни Озодлик билан суҳбатда¸ устидан жиноий иш очилмаган ва паспортида чиқиш стикери бўлган ватандошларнинг мамалакатдан чиқишига чеклов қўйиш механизмини тушунтириб берди:\n- Қарздор бўлса ëки тергов жараëнига оид муҳим гувоҳ бўлса, тергов гуруҳи сўровига биноан¸ ДХХ чегара қўшинлари электрон тизимига у ëки бу шахсни ОВИР стикери бор йўқлигидан қатъиназар мамлакатдан чиқармаслик мумкин. Бу чеклов Прокуратура илтимосномаси¸ Мажбурий ижро бюроси (МИБ) сўровига кўра¸ ëки суд қарор билан амалга оширилиши мумкин¸ деди Адлия вазирлиги мулозими.\n2005 йилнинг 23 ноябрида Австрияда рўйхатга олинган Benif Handels GmbH ширкатининг 60 фоизи, Вена шаҳридаги 600 квадрат метрли, 2 қаватли қаср Шариф Иноятов номида эканлиги ҳақидаги юридик ҳужжатлар Озодликда мавжуд.\nОзодлик тасарруфидаги ҳужжатларга кўра, Шариф Иноятов Санкт-Петербургда «Нева Альянс Групп» (Neva Alyans Grupp) масъулияти чекланган ширкат ҳиссадоридир.\nОзодлик суҳбатлашган Ўзбекистон бошқарувига яқин тадбиркорнинг айтишича¸ Бобур Парпиев раҳбарлик қилаëтган банк шу кунларда текширилмоқда.\n- Ўтган ҳафта Ўзбекистон Марказий банки раисининг собиқ ўринбосари Алишер Акмалов қўлга олинган эди. Акмалов билан боғлиқ жиноят иши доирасида Orient Finans Bankка ҳам саволлар пайдо бўлди. Айнан Акмалов Иноятов-Парпиев тандемида яратилган бир нечта банклар фаолиятига (Бу банклар рўйхати Озодликда бор) имтиëзлар яратиб бериш билан шуғулланган эди¸ деди Озодлик суҳбатлашган Ўзбекистон бошқарувига яқин тадбиркор.\nЎтган ҳафтада Акмалов ҳибсга олингани борасида Озодлик эълон қилган мақолада ҳам бу мулозимнинг (Акмаловнинг) “Иноятов-Парпиев” тандемига “хизмат қилгани” ҳақида маълумотлар бор.


"Шоввозлар "обнал" учун 30 фоиз сурамоқда"\nСўнгги бор янгиланди: июл 15, 2016\nЎзбекистонда сўнги пайтларда нақд пул танқислиги кескин тарзда кучаймоқда. Тадбиркор қариндошларим ва танишларимнинг таъкидлашича, банклардаги ҳисоб рақамларига тушган пулларни умуман ечиб бўлмайди. Хусусий тадбиркор бўлган бир қариндошимнинг айтиши бўйича, банк ходимлари унга нақд пул олишни умид қилмасликни маслаҳат беришган. Ишлаб чиқариш билан шуғулланадиган танишимнинг билдиришича:\n“Бизга хом-ашё етказиб берадиган ширкатлар перечисления орқали бўлган тўловларни 75 фоиздан ҳисоб- китоб қилишмоқда. Яъни, нақд пул тўловлар билан солиштирганда 25 фоиз кам. Биз эса мол сотишда перечисления орқали бўлган тўловларни 80 фоиздан ҳисоблаймиз. Сўнги икки ой ичида нақд ва нақдсиз тўловлар ўртасидаги фарқ 10-15 фоизни ташкил этган.”\nПластик карталарни “обнал” қиладиган шоввозлар картангиздаги маблағларни ечиб бериш учун 20 фоиздан камига кўнмайди (шунда ҳам муайян муддат ичида деб келишилади – маблағ миқдорига қараб). Банкдаги ҳисоб рақамингиздан пулларни “обнал” қилиш эса деярли катта муаммога айланган. Камида 30 фоиз “шапка” тўлайсиз, агар шуни ҳам топиб олсангиз.\nИкки кун олдин ўзим шахсан кийим-кечак дўконига харид учун кирган эдим. Сотувчининг биринчи саволи қуйидагича бўлди: “Нақд пул билан тўлайсизми, ёки пластик картаси орқали тўлайсизми?” “Нима фарқи бор” деган саволимга, у менга “бизга катта фарқи бор – пластик картасига харид қилсангиз, скидка бермаймиз” деб жавоб қайтарди.\nҚарздорлиги бор хонадонларга газ балон берилмайди!\nВодийгаз таъминотининг мурожаатномаси\n2016 йил 22 июнь куни Водийгаз таъминотининг Учкўприк филиали барча маҳалла ва қишлоқ фуқаролар йиғинларига мурожаатномалар илиб чиқди. Унга кўра, қарздорлиги бор хонадонларга энди газ баллонлари берилмас экан. Ваҳоланки, бизда газ 2008 йилда узилган ва ўшандан бери фақат газ баллонларини ишлатамиз.\n“Буюк аждодларимиз ҳаммаси Тошкентдан эмас”\nМен бу йили мактабни битирдим. Мактабда доим яхши ўқиганман. Мактабни тугатиб, Тошкент Биринчи Тиббиёт Коллежига (Ҳамза метросидан чиқишда жойлашган) ўқишга киришни режалаштирганман. Афсуски, бу коллеж вилоятдан келган талабаларни ўқишга қабул қилмас экан. Шу сабабли, менинг ўқишга бўлган қизиқишим сўнмоқда.\nАхир “Ўзбекистон келажаги буюк юрт”, “Ўзбекистон келажаги ёшлар қўлида”, дейишадику. Аммо Тошкент шаҳридаги коллежлар вилоятдаги ўқувчиларни қабул қилишмаса, буюк келажак ҳақида қандай гап бўлиши мумкин. Буюк аждодларимиз ҳаммаси Тошкентдан эмаску. Нима сабабдан ва қандай мақсадда бундай қилиняпти? Қачон вилоятликларга ҳам йўл очилади? Қачон буюк олимлар чиқишига шароитлар яратилади?\n"Уйларимиз қачон бузилишини билмай яшаяпмиз"\nҚибрай туманидаги Нодирабегим кўчаси\nМен Тошкент вилоятининг Қибрай тумани, Нодирабегим кўчасида истиқомат қиламан. Ўтган йили (2015) маҳалла қўмитасининг вакили келиб: “Уйни бўшатинглар! Бу уйлар яқин вақт ичида бузилади... силарга 15 кун мухлат берилган… қариндошларникига кўчинглар” деб талаб қилишди. Шунинг учун бизлар жуда жиддий ҳавотирдамиз.\nУларнинг айтишича, уйимиз ўрнига қуруқ ер бериларкан. Яшаб турган уйимизни биринчи бузиб, олиб кетиб, сўнгра берилган ерда қайтадан қурар эканмиз. Қисқаси, Қибрайдан Газалкентгача йўл юзидаги барча уйлар бузилиши режалаштирилган.”\n"Электр узилмаслиги ҳақида берилган ваъдалар осмонга учиб кетди"\n"Инфаркт бўлган додамизни поликлиниканинг Тез ёрдам машинасига қўйишмади"


Насиба Абдуллаева ўзи учун қайта кашф қилган ўзбек эстрада хонандаси ҳақида гапирди » Ўзбекистон янгиликлари – Zamin.uz\nЎзбекистон халқ артисти Насиба Абдуллаева ёш хонандалардан бирини ўзи учун қайта кашф қилганини айтди. Насиба Абдуллаева хонанда Шоҳруҳхоннинг “Алдамадим” қўшиғини мароқ билан тинглаётганини маълум қилди, деб ёзади “Даракчи” нашри.\n“Ҳақиқатдан ҳам бу қўшиқни жуда мазза қилиб тинглаяпман. Ишонсангиз, машинада Самарқанддан Тошкентга келгунга қадар қайта-қайта тинглаб, Шоҳруххонга жўр бўлиб куйлаб келдик. Айниқса, мусиқа қисмини эшитганимда кўнглим яйради. Бу қўшиқнинг мусиқасида ўзимга яқин оҳангларни топгандай бўлдим. Ҳамма санъаткорлар билан салом-алик қиламиз, куйлаган қўшиқларини эшитамиз. Бироқ биргина мусиқа икки ижодкорни ўзи сезмаган ҳолда яқинлаштириб қўяр экан. ‘Алдамадим’дан кейин мен Шоҳруххони ўзим учун қайта кашф қилдим”—дейди Насиба Абдуллаева “Даракчи” газетасига берган интервьюсида.\nНасиба Абдуллаева билан интервьюнинг тўлиқ талқинини “Даракчи” газетасининг 5 январь, пайшанба куни сотувга чиқадиган 1-сонида ўқишингиз мумкин.\nТеглар: оҳангларни гапирди интервьюсида Ҳақиқатдан нашри қўшиқни\n16:50 / 19-02-2017\n12:56 / 22-12-2016